Йәшелсәне нисек һаҡларға?\nМул уңышты йыйып алған баҡсасы йәшелсәләрҙе ҡышын нисек һаҡларға, тип баш вата. Беренсенән, һәр йәшелсәне ваҡытында һәм ҡоро көндә йыйып алырға кәрәк. Икенсенән, уны һаҡлай торған урын: баҙмы ул, подвалмы, алдан әҙерләнгән булырға тейеш.\nКишер менән сөгөлдөрҙө баҙға урынлаштырыр алдынан бәрелгәндәрен, киҫелгәндәрен йәки серей башлағандарын айырып алып, яҡшыларын ҡоро аҡбур йәки көл менән бутарға кәңәш ителә (10 килограммга 150-200 грамм). Шулай эшләгәндә, улар тиҙ боҙолмаҫ. Уңышты тартмала һаҡлау яҡшыраҡ булыр. Йәшелсәләр өҫтөнә 2-3 сантиметр самаһы дымлы торф йәиһә ҡом һибеп ҡуйыу ҙа һәйбәт тотасаҡ.\nКәбеҫтәне көндәр һалҡынайта башлағас, тышта 0-дән 5 градусҡа ҡәҙәр булғанда йыйһаң, ул яҡшыраҡ һаҡланасаҡ. Туңған кәбеҫтәне шунда уҡ ҡулланығыҙ. Һаклау өсөн боҙолмаған һәм тығыҙ баштарҙы ғына һайлап алығыҙ. Кәбеҫтә оҙаҡ һаҡланһын өсөн киҫкәндә күсәнен оҙон итеп ҡалдырырға тырышығыҙ. Шулай уҡ япраҡтарҙың тышҡы ҡатламын да алып ташларға кәңәш ителмәй. Кәбеҫтәне подвалда йәки баҙҙа ағас кәштәләргә күсәнен өҫкә ҡаратып, 2-3 рәт шахмат тәртибендә теҙеп урынлаштыралар. Был осраҡта вентиляция һәм һауа йөрөшө яҡшы буласаҡ. Кәбеҫтәне яҡшы елләтелә торған урында 0-1 градус температурала һаҡлайҙар.\nҺуған һәм һарымһаҡ яҙға ҡәҙәр һаҡланһын тиһәгеҙ, уларҙың дөрөҫ сорттарын һайлағыҙ. Һаҡлау өсөн артыҡ “уҫал”, йәғни әсе һуған һәм эфир майҙары күп булған яҙғы һарымһаҡ кәңәш ителә. Уларҙы түтәлдән йыйып алғас, оҙаҡ итеп киптерергә кәрәк. Һуғанды ағас артмаларҙа һәм үреп һаҡларға мөмкин. Һарымһаҡты парафинлау яҡшы һөҙөмтә бирә. Бының өсөн сеткаға тултырылған һарымһаҡты 2-3 секундҡа иретелгән парафинға тығып алырға кәрәк. Һыуынғас, киндер ҡапсыҡҡа тултырып, ҡоро урынға элеп ҡуялар. Шулай уҡ һарымһаҡты быяла банкаларға он менән бутап тултырырға ла була. Һуғанды — 1-2 йәки 18-22 градус, ә һарымһаҡты 1-3 градус йылылыҡта һаҡларға мөмкин.


Абстракционизм — Башҡорт Википедияһы\nАбстракционизм (латинсә abstractio — ситләшеү) — XX быуат әҙәбиәтендә, сәнғәтендә тормош күренештәре менән предметтарҙы объектив рәүештә сағылдырыуҙан баш тартҡан, буржуаз мәҙәниәттең сиктән тыш тарҡалыу һәм тәрән көрсөгөн кәүҙәләндереүсе йүнәлеш. Уны предметһыҙ сәнғәт тип тә атайҙар.\nАбстракт әҫәрҙәрҙә һүрәтләнгән «образдар» ысынбарлыҡтағы әйберҙәрҙән танымаҫлыҡ рәүештә алыҫ тора. Абстракционистар нәмәләрҙең реаль формаларын боҙоп күрһәтә, картиналарын бер ни ҙә аңлатмай торған һыҙыҡтар, нөктәләр һәм таптар менән тултырып бөтә.\nАбстракционизмдың нигеҙен сәнғәтте тормоштан айыра торған субъективизм һәм идеализм тәшкил итә. Абстракционизм кешеләрҙең типик образдарын һәм тормоштағы реаль ваҡиғаларҙы сағылдырыуҙан баш тарта.\nХудожестволы ижадтың донъяны танып белеүҙәге ролен кире ҡаҡҡан абстракционизм сәнғәте XX быуаттың тәүге ун йыллығында майҙанға сыға, икенсе Бөтә донъя һуғышынан һуң шаҡтай ҙур үҫеш ала. Абстракционистар образлылыҡтан баш тарта, предметһыҙлыҡ культын, формализмды, стихиясылыҡты алға һөрә. Нәфис әҙәбиәттә абстракционизм сәнғәте фәлсәфәһе «яңы роман» (анти роман) яҡлылар ижадында айырыуса асыҡ сағылды. XX быуаттың 80-се йылдарында СССР-ҙың совет сәнғәтендә лә абстракционизм алымдарына мөрәжәғәт итеү күренештәре көсәйҙе. Нәфис әҙәбиәттә абсракционизм күренештәре рус шағиры Велимир Хлебников ижадында сағылыш тапты.\nӘхмәтйәнов К.Ә. Әҙәбиәт ғилеме һүҙлеге. Өфө, 1965. 5-6-сы биттәр.\nhttps://ba.wikipedia.org/w/index.php?title=Абстракционизм&oldid=857848 ҡабул ителгән\nПоследний раз редактировалась 4 ғинуар 2019 в 18:38\nБыл бит һуңғы тапҡыр 18:38 4 ғинуар 2019 үҙгәртелгән.


Тәүге “Ауыл сәғәте”. Башҡортостан башлығың эш графигында яңы кәңәшмә тармағы барлыҡҡа килде. “Ауыл сәғәте” тәртибендә агросәнғәт комплексының көнүҙәк мәсъәләләре ҡараласаҡ. Был хаҡта төбәк етәксеһе Радий Хәбиров Башҡортостан Хөкүмәтендә үткән аҙналыҡ оператив кәңәшмәлә белдерҙе.\nБеренсе “Ауыл сәғәте” тәртибендә онлайн-кәңәшмә үтте. Унда тармаҡ министрлыҡтары һәм ведомстволары етәкселәре, контроль һәм күҙәтеү органдары вәкилдәре, республика тауар етештереүселәре ҡатнашты. Кәңәшмәлә малсылыҡты үҫтереү, ит эшкәртеү мәсьәләләре буйынса фекер алыштылар. Сәсеү кампанияһына килгәндә, аграрийҙар яҙғы сәсеүҙе тамамлап килә, 2,02 млн гектарҙа иген баҫыуы сәселгән, тағы ла 29 мең гектарҙа эш башҡараһы ҡалды, был күпселек һаҙлыҡ һәм уйпат дымлы ерҙәр, тип билдәләне ауыл хужалығы министры Илшат Фәзрахманов. Йыл башында Хужалыҡтар һәм фермерҙар төрлө кластағы 243 трактор, ер эшкәртеү, сәсеү машиналарын һатып алған һәм сәсеү барышын быйыл күпкә тиҙләткән.


Шифаһы ла, даны ла үҙе менән » «Йәшлек» гәзите | Газета «Йәшлек»\nГазета "Йәшлек" » Яңылыҡтар архивы » Шифаһы ла, даны ла үҙе менән\n05.10.2010 Шифаһы ла, даны ла үҙе менән\n«Живая вода» («Тере һыу») яуаплылығы сикләнгән йәмғиәте директоры Вячеслав Анатольевич Лоскутовтың кабинетындағы түр яҡтағы стенала Маҡтау грамотаһы эленеп тора. Етәксе өсөн бик тә ҡәҙерле ул. Сөнки уны Вячеслав Анатольевичҡа үҙе етәкселек иткән коллектив ағзалары биргән. «Яҡшы ойоштороу һәләте, юғары һөнәри оҫталығы, «Живая вода» йәмғиәтен үҫтереүгә индергән шәхси өлөшө һәм иҡтисади көрсөк шарттарында һөҙөмтәле етәкселеге өсөн» тип яҙғандар һәм яҙманың икенсе яғына барыһы ла ҡултамғаларын ҡуйған.\nВячеслав Лоскутов йыл ярым элек тамам көрсөккә терәлгән, зыянға эшләүсе предприятиены ҡабул итеп ала һәм ошо ваҡыт эсендә уны табышлы производствоға әүерелдерә. Бының сере Маҡтау грамотаһындағы ихлас һүҙҙәрҙә бик тә асыҡ сағыла.\nВячеслав Анатольевич Лоскутов ҡаҙан ҡалаһында тыуып үҫкән. А. Туполев исемендәге ҡаҙан авиация институтын тамамлағас, хеҙмәт юлын вертолет заводында башлай. Аҙаҡ Мәскәүҙә илдең Оборона министрлығы системаһында эшләй. Шул осорҙа байтаҡ ваҡыт Афғанстанда командировкала була.\n90-сы йылдарҙан уның хеҙмәт биографияһы бизнес өлкәһе менән бәйле. 2009 йылдың апрелендә Вячеслав Лоскутов «Салауатнефтеоргсинтез» предприятиеһы ҡарамағындағы «Живая вода» яуаплылығы сикләнгән йәмғиәте директоры итеп тәғәйенләнә.\nҺәр хәлдә, үҙе етәкләгән коллективтан Маҡтау грамотаһы алыу – һирәк кенә етәкселәр өлөшөнә төшкән бәхет. Был коллективта сәләмәт мөхит булыуын, үҙ-ара ихтирамды, аңлашып, «йөк»тө бергә тартыу, берҙәм ынтылыш менән эшләүҙе дәлилләй. «Живая вода» йәмғиәтенең эшмәкәрлеге дөйөм мәнфәғәткә һәм халыҡ сәләмәтлегенә хеҙмәт итә. Атап әйткәндә, предприятие халыҡтың минераль һыуға булған ихтыяжын ҡәнәғәтләндереүгә ҙур өлөш индереп, мөһим социаль бурысты ғәмәлгә ашыра. Мәғлүм булыуынса, 2001 йылда «Башҡортостан Республикаһында эсәр һәм минераль һыуҙар» Президент программаһы ҡабул ителгәйне. Әлеге программа дөйөм сәләмәтлекте һаҡлау маҡсатында халыҡты сифатлы һыу менән тәьмин итеүгә, йәғни юғары сифат категорияһы нормативтарына тура килгән эсәр һәм минераль һыу сығанаҡтарын рациональ файҙаланыуға, шул уҡ ваҡытта тәбиғәтте һаҡлауға йүнәлтелгән. «Живая вода» әлеге республика әһәмиәтендәге мөһим бурыстарҙы үтәүгә хеҙмәт итә.\nДөрөҫ, магазин кәштәләрендә хәҙер минераль һыуҙарҙың төрлөһөн күрергә мөмкин. Әммә күптәр «Живая вода» йәмғиәте сығарған «Красноусольская» минераль һыуына өҫтөнлөк бирә. Сөнки тәме һәм шифаһы буйынса уның сифаты айырыуса юғары. «Живая вода» йәмғиәте, башҡа төрҙәш предприятиеларҙан айырмалы булараҡ, донъяға билдәле «Красноусол» шифаханаһы биләмәһендә урынлашҡан һәм уның ҡарамағындағы 12-се шифалы һыу сығанағынан минераль эсәр һыу ала. 12-се сығанаҡтың шифахананың төп дауалау факторы булыуын да әйтәйек. Пятигорск, шулай уҡ, үҙәк курортология һәм физиотерапия фәнни-тикшеренеү институттары һәм Екатеринбург профилактика һәм һаулыҡ һаҡлау медицина фәнни үҙәге тикшеренеүҙәре раҫлауынса, 12-се сығанаҡтың һыуы, ГОСТ талаптарына ярашлы, хроник гастритты, ашҡаҙандың һәм бөйәндең сей яраһын, хроник колит һәм энтероколит, бауыр һәм үт юлдарын, хроник панкреатит, матдәләр алмашыныуы, бәүел юлдарының хроник ауырыуҙарын дауалай. ҡыҫҡаһы, уның шифалы үҙенсәлектәре баһалап бөткөһөҙ. Предприятиела шифалы минераль эсәр һыу (газландырылған һәм газһыҙ) 0,5 һәм 1,5 литрлы полимер шешәләргә тултырыла. Һыу тултырыу цехы – юғары камиллыҡтағы производство. Цехта заманса йыһаздар урынлаштырылған, тултырыу процесы берҙәм цикл булараҡ башҡарыла. Йәғни технологик процесс 12-се сығанаҡ һыуын, дауалау үҙенсәлектәрен тулыһынса һаҡлап, тәбиғи хәлендә ҡулланыусыларға еткереүгә ҡоролған.\nҺыу тултырыу тулыһынса автоматлаштырылған. Минераль һыу өс этапта таҙартыу үтә. Үткәргестән килгәс, тәүҙә картриджтар аша үтеп, ҡаты ҡатнашмаларҙан арындырыла. Унан мембраналы фильтр аша үткәрелә. Ә инде өсөнсө этапта һыу бактерицид лампалар ярҙамында бактерияларға ҡаршы эшкәртелә. Һыуҙың сифаты көнөнә ике тапҡыр үҙҙәренең лабораторияһында анализлана.\n– Иң мөһиме – һыуҙың юғары сифатлы булыуы һәм ҡулланыусыларҙың ышанысы, – тип һөйләй директор Вячеслав Лоскутов. – Технологик процестарҙы ҙур теүәллек менән башҡарған бер ваҡытта, фильтрҙарҙы даими алмаштырып торабыҙ һәм уға аҡсаны ҡыҙғанмайбыҙ. Сөнки таҙартыу системаһының сифатлы эшмәкәрлеге ҙур әһәмиәткә эйә.\nНәҡ шуға ла «Красноусол» һәм эргәләге балалар шифаханалары дауалау маҡсатында «Живая вода» предприятиеһы эшләп сығарған «Красноусольская» һыуын ала. Был үҙе үк уларҙың продукцияһына ышаныстың ни дәрәжәлә ҙур булыуын дәлилләй.\n«Красноусольская» һыуы ҡулланыусылар баҙарын ышаныслы яулай. Тәү сиратта республика халҡының ихтыяжын ҡәнәғәтләндергән бер ваҡытта, ул Ырымбур, Силәбе, Пермь өлкәләренә, Удмуртияға, Татарстанға оҙатыла. Себерҙән, хатта Сәғүд Ғәрәбстанынан, Африка илдәренән дә һорап сығалар.\nҡулланыусыларҙың географияһы киңәйгәндән-киңәйә. Был үҙ сиратында предприятиеға яңы бурыстар йөкмәй. 2000 йылда, әле ул яңы ғына эшләй башлаған саҡта, тәүлегенә 1,5 литрлы ун мең шешә һыу етештерелһә, хәҙер был күрһәткес 100 мең шешә тәшкил итә.\nҡулланыусыларҙың үҫә барған ихтыяжын күҙ уңында тотоп, быйыл апрель айында яңы линияны эшкә ҡушҡандар. Һөҙөмтәлә һыу реализациялау 30 процентҡа артҡан.\nДиректорҙың уй-ниәттәре киләсәккә йүнәлтелгән. Производствоны тағы ла киңәйтеп, 19 литрлы һауыттарҙа эсәр һыу сығарыу өсөн бөгөн үк иҡтисади саралар күрелә.\n– Был иһә производствоны йылдың барлыҡ миҙгелдәрендә лә тотороҡло итергә, яңы эш урындары булдырырға мөмкинлек бирәсәк, бюджетҡа өҫтәмә аҡса инәсәк, – тип фекере менән уртаҡлашты Вячеслав Анатольевич.\nӘйткәндәй, «Живая вода» йәмғиәте районда, «Красноусол» шифаханаһынан ҡала, икенсе булып урындағы бюджетҡа иң ҙур керемде бирә һәм барлыҡ дәрәжәләге түләүҙәрҙе лә ваҡытында ғәмәлгә ашырып бара.\nКоллективта даими рәүештә 70 кеше эшләй. Хеҙмәт хаҡы ваҡытында түләнгәс һәм хеҙмәткәрҙәр социаль яҡлаулы булғас, предприятиеға эшкә урынлашырға теләүселәр күп. Күпселекте предприятие асылған көндән башлап эшләүселәр тәшкил итә.\n«Красноусольская» минераль һыуы күп тапҡыр республика һәм Рәсәй кимәлендәге күргәҙмә-йәрминкәләрҙә дипломдар, миҙалдар менән бүләкләнгән. Ағымдағы йылдың февралендә Кавказ шифаханаларының Көньяҡ Рәсәй форумы сиктәрендә «Рәсәйҙең тере һыуы» конкурсында гран-приға лайыҡ булған.\nЭйе, «Живая вода» йәмғиәте маркаһы менән сығарылған һыуҙың шифаһы ла, даны ла юғары.


100 йыллыҡҡа – 100 шыршы!\nЙылдар елеп кенә үтеп тора. Иҫтәлекле ваҡиғалар, байрамдар ҙа матур итеп ойошторола. Күптән түгел генә 1 Май – Яҙ һәм хеҙмәт байрамы үтте, 9 майҙа Бөйөк Ватан һуғышында яу ҡырында ятып ҡалғандарҙы иҫкә алдыҡ. Беҙҙе йәнә ҙур ваҡиға көтә – республиканың 100 йыллығын билдәләйәсәкбеҙ. Был мөһим дата уңайынан һәр ауыл биләмәһендә 100-әр шыршы ултыртһалар, килер быуындарға матур иҫтәлек булыр ине. Абдулла ВАҺАПОВ, Бөйөк Ватан һуғышы һәм хеҙмәт ветераны.\nЙылдар елеп кенә үтеп тора. Иҫтәлекле ваҡиғалар, байрамдар ҙа матур итеп ойошторола. Күптән түгел генә 1 Май – Яҙ һәм хеҙмәт байрамы үтте, 9 майҙа Бөйөк Ватан һуғышында яу ҡырында ятып ҡалғандарҙы иҫкә алдыҡ. Беҙҙе йәнә ҙур ваҡиға көтә – республиканың 100 йыллығын билдәләйәсәкбеҙ. Был мөһим дата уңайынан һәр ауыл биләмәһендә 100-әр шыршы ултыртһалар, килер быуындарға матур иҫтәлек булыр ине.\nРайон үҙәге Иҫке Собханғолдоң Октябрь урамы тапҡырындағы тауҙа ағастар ултыртыла башлағайны. Был изге башланыс дауам итеү зурар эш - 100 йыллыҡ уңайынан 100 шыршы ултыртыу ауылға йәм өҫтәү менән бер рәттән тарихта ла матур эҙ булып һаҡланыр ине.\nАбдулла ВАҺАПОВ, Бөйөк Ватан һуғышы һәм хеҙмәт ветераны.


“Ворошилов ҡулымды ҡыҫты...” » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Шәхестәр » “Ворошилов ҡулымды ҡыҫты...”\n“Ворошилов ҡулымды ҡыҫты...” 09.05.2017 // Шәхестәр\nХафиз ЙОСОПОВ, Дәүләкән районы, Иҫке Мерәҫ ауылы:\n– Башҡорт булғас, командирҙар бигерәк яратты. Башҡортто улар Питерҙы аҡтарҙан һаҡлағандан алып белә икән. Ул саҡта кавалерист әлеге десантсы һымаҡ ине. Һәр кемдең күҙ алдындаһың. Көнө буйы ат эргәһенән китмәй инек: ҡырғыслап йыуабыҙ, таҙартабыҙ. Бик аҡыллы ине атым. Хәрби уйындарҙа ике ҡолағы араһына ҡуйып, пистолеттан ата торғайным. Иң шәп ат ялтыр боҙҙа ла сабып барырға тейеш. Минеке шундай ине. Тик бер тапҡыр ғына абынып китте лә мин уның башы аша остом. Ҡылыстың осо ҡорһаҡтың тиреһен ярып үтте. Ярай әле ҡаҙалманы. Атым, үҙен ғәйепле тойоп, бөгәрләнеп ятҡан еремдән торғоҙорға тырыша, бахырҡайым...\nВорошиловты ла күрергә насип булды. Бер күнекмә ваҡытында килгәйне. Ул саҡта бит күнекмәләр һуғышҡа тиңләп үткәрелде. “Һөжүмгә!” – тиҙәр. “Ура!” – тип ҡылыс болғайбыҙ ҙа алдан әҙерләнгән таяҡ баштарына эленгән “баштар”ҙы сабырға тейешбеҙ. Ворошиловтар торған ергә еткәс, минең тиҙ генә үтеп китке килмәне. Бер “баш”ты осорғас, аттың йүгәненән тарттым. Ярһып сапҡан атым арт аяҡтарына баҫты. Шул ыңғай тағы ике “баш”ты осорҙом. Ворошиловҡа ни, оҡшағандыр инде, һуңынан үҙенә саҡыртты.\n– Ҡайһы яҡтан, егет? – ти.\n– Башҡортостандан, – тим.\n– Ошондай егеттәр булғанда, беҙгә бер дошман да ҡурҡыныс түгел, – тине лә ҡулымды ҡыҫты.\n1941 йылдың көҙөндә Калинин фронтына алып киттеләр. Унлаған кешегә – бер автомат йәки винтовка. Һөжүмгә күтәрелгән саҡта ҡораллы кеше артынан йүгерергә тырышаһың. Үлеп йә яраланып ҡалһа, ҡоралын алып булмаҫмы, йәнәһе. Бер-береңдең үлгәнен көткәндәй килеп сыға. Ашау-эсеү онотола, өйҙәгеләрҙе лә онотаһың, уйламайһың. Башың иҫән булһын да ҡушылғанды үтә. Тәжрибәле командирҙар юҡ. Күп ваҡыт тотош батальондарға һалдаттар, сержанттар идара итте.\nБер саҡ күҙәтеү пунктына ебәрҙеләр. Ҡулда – винтовка. Өс запас патрон бар, дүртенсеһе ҡоролған. Постар араһы – өс йөҙ, биш йөҙ метр. Ҡараһам, ете нимес килә. Нишләргә? Атһаң, патрондар етмәй. Тиҙ генә ярҙам килеп етерлек түгел. Ни булһа ла булыр тип, ҡыуаҡ артынан сыҡтым. Тегеләр миңә ҡарап тора. Тәмәке ҡабыҙҙым. Аптырап, “трә-лә-лә” тип бейегәндәй итәм. Фашистар тәүҙә үҙ-ара ниҙер һөйләшә. Шунан ни, мине һантый тигәндәрҙер инде, сәпәкәйләргә тотондолар. Ошо арала ата башланылар. Кәнсиртем “ҡиммәткә төштө”: дүрт нимес үлде, береһе ҡасты, икеһен әсиргә алдылар.\n1941 йылдың ҡышы бик һалҡын булды. Кейем-маҙар юҡ. Әле генә кинола беҙҙең һалдаттарҙы тун, һырма салбар кейҙереп күрһәтәләр. Өҫтә бер шинель, уның да итәге юҡ. Бигерәк тә алғы поста торғандарға ҡыйын. Аҙна буйы алмаштырмайҙар. Аҙнаның өс көнөндә ашаһаң, дүртеһендә ас тораһың. Усаҡ яғырға ярамай. Ҡайһы егеттәр иртәнгә тиклем бер-береһенә һыйынып туңып үлә. Күбеһе үпкәһенә һалҡын тейеүҙән бер туҡтауһыҙ йүткерә.\nМожайск юлында иҫән ҡалған һалдаттарҙы Брянск ҡалаһы яғына алып киттеләр. Унда төрлө частарға тараттылар. Мине штабҡа йәшерен пакеттар ташырға, элемтәселәр менән бәйләнеш тоторға алдылар. Штаб тау башында урынлашҡайны. Бер алышта уның өҫтөнә снарядтар, бомбалар яуа башланы. Окоптағы һалдаттар менән элемтә өҙөлгәс, штаб начальнигы менән блиндаждан сыҡтыҡ та окоптағылар яғына ашыҡтыҡ. Һиҙмәй ҙә ҡалдыҡ, тағы снаряд ярылды. Минең итек ҡунысынан ҡан бәреп сыҡты. Тик ниңәлер ауыртыу тойманым. Баҫыуым булды, йығылып киттем. Ярай мин тере ҡалдым, ә начальник үлгәйне.\nМине Тулаға, аҙаҡ Новосибирскиға госпиталгә алып киттеләр. Өфө аша үтергә тейешбеҙ. Шуға Башҡортостандан унлап егетте бында төшөрөп ҡалдырҙылар. Тыуған яҡ һауаһы килеште – үҙебеҙҙең госпиталдә аяҡ яйлап төҙәлә башланы, серей башлағайны юғиһә...\nОшонан һуң комиссовать иттеләр. Аллаға шөкөр, ҡатыным Нәфисә менән һигеҙ бала үҫтерҙек.\n(1994 йылдың ноябрендә яҙып алынды).\nТотош уҡырға 150\nТотош уҡырға 2528\nТотош уҡырға 371


Әйтеш, ҡайттың йәтеш! » Башҡортостан гәзите\n"Башҡортостан гәзите" » Рухиәт » Әйтеш, ҡайттың йәтеш!\nӘйтеш, ҡайттың йәтеш! 31.01.2017 // Рухиәт\nҮҙ заманында тап ошондай баш менән мәҡәлә яҙған булған фольклорсы, ғалим Әхмәт ағай Сөләймәнов. Был хаҡта уның исемен мәңгеләштереү, әйтеш жанрын, халыҡ ижадын пропагандалау маҡсатынан Республика халыҡ ижады үҙәге ойошторған “Әхмәт әйтеше” конкурсында Башҡортостандың халыҡ артисы, ҡурайсы Юлай Ғәйнетдинов һөйләне. Сара “Аҡмулла нәсихәттәре” республика байрамы сиктәрендә уҙҙы һәм, беренсе тапҡыр үтеүенә ҡарамаҫтан, ижади йәнлелек, йәшлек дәрте менән һуғарылды.\nНимә һуң ул әйтеш? Ул – сәсәндәрҙең, халыҡ ижадсыларының музыка ҡоралы оҙатыуында ҡара-ҡаршы шиғри һүҙ диалогы. Аллаға шөкөр, был жанр совет осоронда юғалып торһа ла, Интернет селтәре тап башҡорттарҙа, ҡырғыҙҙарҙа был халыҡ ижады төрөнөң һаҡланыуын һәм Ғәбиҙулла Зарипов, Буранбай Исҡужин, Әхмәр Үтәбаев ижадында дауам итеүен дә билдәләй.\nИжадтағы әйтеш менән халыҡ алдында майҙан тотоп, шиғри телмәр аша әйтешеү, әлбиттә, икеһе ике нәмә. Ниндәйҙер кимәлдә беҙ был күренеште хатта онотҡанбыҙ, шуға күрә ҡыйыулыҡ менән был эшкә тотонған Республика халыҡ ижады үҙәге хеҙмәткәре Гөлгөнә Баймырҙинаға рәхмәт әйтәйек. Жанрҙы күтәреү менән бергә халыҡ ижады белгесе Әхмәт Сөләймәновты ла ҙурлау ине был сара.\nБаһалама рәйесе, ғалим Мирас Иҙелбаев ике турҙа барған сарала төп иғтибарҙы тап сәсәндәр әйтешенә бүлергә кәрәклеген билдәләп дөрөҫ эшләне, сөнки әҙер шиғыр уҡыу менән бергә тәҡдим ителгән темаға фекереңде белдереү, ижади рәүештә һүҙ көрәштереү – үҙе яңылыҡ, ҡыҙыҡлы күренеш. Баһалама ағзалары араһында Әхмәт ағайҙың ҡыҙы, ғалимә Нәркәс Хөбөтдинованың булыуы конкурсанттарға айырым бер яуаплылыҡ өҫтәгәндер. Яҙыусы Таңсулпан Ғарипова, ғалимдар Вәкил Хажин, Гөлнур Хөсәйенова, музыка белгесе Фәиз Шәрипов республиканың төрлө райондарынан килгән конкурсанттарға һис көтөлмәгән темалар, мәҡәл-әйтемдәр аша асылыуҙы талап иткән һорауҙар бирҙе. Өлкән быуын вәкилдәре менән бергә йәштәрҙең, бигерәк тә М. Аҡмулла исемендәге Башҡорт дәүләт педагогия университетының һәм Башҡорт дәүләт университеты студенттарының ҡатнашыуы байрамды киләсәкле, өмөтлө итте. Шуға 3-сө урынды тап ике вуз студенты яулауы һис кенә лә көтөлмәгән хәл булманы – Инсаф Хужабиргәнов һәм Айгиз Буранғолов. Улар менән бергә Интернет селтәрендә әүҙем рәүештә сәсәндәр ижадын пропагандалаған Ғафури районынан Фәүзиә Ҡотлогилдина – Алтынбикә 3-сө дәрәжә лауреат исеменә лайыҡ булды. Икенсе урынға сыҡҡандар араһындағы йәштәр тамашасылар, ҡатнашыусылар күңелендә көлкөлө сығыштары менән хәтерендә ҡалғандыр, моғайын. Айбулат Сәсәнбаев атлы егет асылында нескә юмор барлығын да танытты. Уның менән бергә БДУ студенты Заһит Ғүмәровҡа, Дәүләкән районынан Миңзәлә Хәлиловаға маҡтау грамотаһы менән ҡиммәтле бүләктәр тапшырылды. Әйткәндәй, Айбулат “Ҡурай” телеканалынан махсус сертификат менән дә бүләкләнде.\nӘбйәлилдән Мәүҙиға Баймөхәмәтова менән Бөрйәндән Гүзәл Сырлыбаева үҙҙәрендә ысын сәсәндәргә хас тапҡыр һүҙ, кинәйәле фекер, әйткән һүҙгә шунда уҡ яуап бирә белеү һәләте менән һоҡландырҙы. Бына кемдәрҙән өйрәнергә кәрәк халыҡ ижады өлгөләренә. Был апайҙар икеһе лә беренсе урынға лайыҡ булды.\nБынан тыш, Республика халыҡ ижады үҙәге – Миңзәлә Муллағолованы (Әлшәй), Миңзәлә Билалованы (Миәкә), Зилә Хоҙайбирҙинаны, Минифа Батталованы (Ҡырмыҫҡалы районынан икеһе лә), Фәниә Фәйзуллинаны (Ғафури), Бөтә донъя башҡорттары ҡоролтайы – Мөниә Айҙарованы (Иглин), Розалия Зарипованы (Өфө), Зөләрәм Снигереваны (Дәүләкән), “Башҡортостан” гәзите – Рәйсә Яҡупованы (Бүздәк), Башҡортостан Яҙыусылар союзы – Сәриә Ҡаһарманованы (Белорет), Сафуан Сәйетғәлинде (Салауат районы), Зөлфирә Ҡарағужинаны (Әбйәлил), “Шоңҡар” журналы – Зарема Әминеваны, “Башҡортостан ҡыҙы” Рәсимә Мостафинаны тәбрикләне.\nШәхси ойошмалар ҙа айырым ҡатнашыусыларға бүләктәр тапшырҙы: Денис Ғилманов (Учалы), Гөлгөнә Рыҫҡолова (Өфө), Рима Рафиҡова (Ғафури), Рәхимә Хәйбуллина (Салауат ҡалаһы) лайыҡлы баһаланды. З. Исмәғилев исемендәге Өфө сәнғәт академияһына Стратегик тикшеренеүҙәр институтының социомәҙәни анализ үҙәге исеменән “Башҡорт ырыуҙары” китабының баҫылып сыҡҡан томдары бүләк ителде.\nГөлгөнә Баймырҙина үҙен халыҡ ижадын өйрәнгән белгес итеп кенә түгел, ә уны бөгөн яңынан тергеҙеүсе булараҡ та танытты. Ул етәкләгән “Селтәр” студияһы башҡорт халҡының милли кейемен ҡайтанан халыҡҡа ҡайтарыу, матур өлгөләрҙе йәмәғәтселек араһында киң таратыу менән дә шөғөлләнә. Баһалама ағзаһы булараҡ, Гөлгөнә Вәлит ҡыҙы Зөлфирә Ҡарағужинаға, Розалия Зариповаға, Сәриә Ҡаһармановаға иҙеүҙәр, сараны йәмләгән музыканттарға – Заһит Ҡунафинға, Рәйес Низаметдиновҡа, Венер Йылҡыбаевҡа, Илдар Шакировҡа, Зәлиә Ғиниәтуллинаға, Илмир Ҡоҙабаевҡа кисеттәр тапшырҙы. Ниндәй матур бүләктәр! Заманса ла, матур ҙа, ә иң мөһиме – үҙебеҙҙеке, йәнгә ғәзиз!\nБеренсе тапҡыр ойошторолған сәсәндәрҙең “Әхмәт әйтеше” конкурсында Гран-приға билдәле яҙыусы, йыраусы Мәүлит Ямалетдинов лайыҡ булды! Халыҡ ижадын, тарихын яҡшы өйрәнгән, Ҡөрьән сүрәләрен шиғри юлдар менән тәржемә иткән әҙиптең тел маһирлығына, зиһен зирәклегенә һоҡланабыҙ! Сәсәндәргә хас тапҡырлыҡ та, хатта кәрәк урында ҡыҫҡа ғына, әммә тейерен генә әйтә белеү ҙә хас булды уның сығышына. Афарин, Мәүлит ағай! Күп ҡырлы ижадың менән берсә һоҡландыр, берсә ғәжәпләндер беҙҙе! Уға бүләкте Әхмәт ағайҙың улы, билдәле рәссам Жәлил Сөләймәнов тапшырҙы: был – ғалимдың кабинетында эленеп торған, уға улы бүләк иткән “Сәсән” картинаһы. “Башта мин яңы эштәремдең береһен бирергә уйланым, аҙаҡ атайым исемендәге сарала уның күҙ нурҙары, ҡараштары ла һеңгән рәсем килешлерәк булыр, тинек...”– тине ул.\nБеренсе тапҡыр ойошторолғас, бәлки, был сараның етешһеҙлектәре лә булғандыр: беҙ барыбыҙ ҙа өйрәнәбеҙ, рухи хәтерҙе тергеҙеп, сәсән телле халҡыбыҙҙың асылын ҡайтарыу маҡсаты менән янабыҙ. Был байрам үҙенең халыҡсанлығы, сатлама ҡыш һалҡынлығына ҡарамайынса төбәктәрҙән килеп, әйтешергә әҙер торған конкурсанттарҙың ихласлығы, Әхмәт ағайҙың рухына бағышлап сығыш яһаған телмәрҙәр менән тарих сылбырына ҡушылды.


Сәхнә түрендә - тархандар\nФәйзи Ғәскәров исемендәге дәүләт академия халыҡ бейеүҙәре ансамбле тамашасыларға яңы хореография әҫәре тәҡдим итә.\nБашҡорт халҡының тарихын сағылдырған бейеүҙе Риф Ғәбитов һалған. Яңы ижад емеше Башҡортостан Президенты грантына ҡуйылған. Ансамбль республика төбәктәрендә бейеүҙең премьераһын үткәреп өлгөргән дә инде, әммә әле булһа ла көй, хәрәкәттәрҙе камиллаштыру өҫтөндә эш дауам итә.\nРух көсө, олпатлыҡ, мөһабәтлек, ғорурлыҡ... Бейеүселәр хәрәкәт, ым-ишара, күҙ ҡарашы аша боронғо тархандарҙың бар булмышын асып бирергә тырышҡан. Бейеүҙе сәхнәләштереү өс айға яҡын барған, ижад емешен ҡуйыр алдынан тарих китаптары аша тархандарҙың көнитмеше, холоҡ-фиғеле өйрәнелгән. Бейеүселәр әйтеүенсә, ансамблгә тарихи ысынбарлыҡ менән һуғарылған бындай монументаль хореография әҫәре күптән кәрәк ине.\nТархандар бейеүендә хәрәкәттәр генә түгел, сәхнә костюмдары ла ысынбарлыҡҡа яҡынайтып эшләнгән. Егеттәр һәм ҡыҙҙар өсөн барыһы егерме пар кейем тегелгән, улар боронғоса йәнлек тиреләре, тәңкәләр менән биҙәлгән. Еләндәрҙең артына төрлө ырыу тамғалары төшөрөлгән. Костюмдарҙы тегеүгә миллион һумдан ашыу аҡса һәм ярты йылға яҡын ваҡыт киткән, сөнки барыһы ла ҡулдан эшләнә.\n«Тархандар» Башҡортостан Президенты гранты ярҙамында ҡуйылған. Был аҡсаға шулай уҡ Өфөлә фестиваль үткәреү күҙаллана, унда төрлө төбәктәрҙән килгән ансамблдәр башҡорт бейеүҙәрен башҡарасаҡ.\n«Башҡорт йөрәге» бейеү фестивале октябрь аҙағында баш ҡаланың Конгресс-холл бинаһында үтә. Ансамбль «Тархандар» ошо сараның бер биҙәге булыр тигән өмөттә. Сөнки был ижад емешендә тамашасыларҙы быуаттар төпкөлөнә сәйәхәт көтә.


Осрай. Өлкәндәр секс был секс ч бушлай таныша, секс Белә, өлкәндәр өсөн секс Танышты Танышты X-Fi сексуальный Ҡатын Шлюха\nМатур кеше матур ҡайнар урып эҙләп, улар токио божай, уның менән миңә күңелле. Ауыҙ тәнгә рәхәт һәм мине ярата, мин беләм, минең менән уйнай. Уның тураһында белергә, белолобый s түгел, ә v-nable! Tr хәбәрҙәре s тиҙ арала яуап бирә. T Теләһәгез яҡшы, ауыҙ өсөн булһа минең өлөш минең рәхәт, мин ҡатын-ҡыҙ йәки ир-егетте эҙләй, — лизать өсөн, сосед, глотать, барыһы скрытность һәм гигиена. Әгәр һеҙгә йәки бер нисә төркөмө, шулай уҡ тотош мин тәҡдим итә ала. Бәйләнеш өсөн һәм һеҙҙән хәбәрҙәр көтә осрашыу-предусмотрительный һеҙгә! Йәш ҡатын-ҡыҙ, ваҡыты менән бүлеп уяттың һәм саклауда l e e id асыҡ билдәле түгел.\nҺөт натураль матур, никахты, r ponds фантазия мин һеҙгә, мин һеҙҙән хәбәр көтәм, онотмағыҙ, һеҙҙең өсөн электрон почта адресы тиҙ яуап. Бер аҙ кешеләр менән матур ҡатын йылы һәм чувственный ваҡыттарығыҙҙы үткәрергә тырышығыҙ, уларҙы яҡшы тәрбиәләй, яратыуҙарына һәм иркәләүҙәренә билдәләнмәй). Аяҡ һәм ҡулына тотоп араһында trek прорываться теләйем! Мин бәйләнеш, осрашыу тураһында килешә һәм танышыу өсөн! Был яңы r-хирон, яңы осрашыуҙар мимолетное эҙләнем мин, берҙән-бер tr s сөнки мин тоям, мин түгел, минең танышырға теләгән ваҡытын сарыф итә.\nМин яратам задница дуэт, йә трио\nМин ир-аттар өсөн, йәки бер нисә ҡатын-ҡыҙ, мин һәм минең фатир ала аласаҡ, һеҙҙең тәжрибә парлы булып йәшәү. Был хәбәрҙе мин һеҙҙең өсөн осрашыуҙар, танышыуҙар, әгәр хистәр! Токио Мин ҡатын-ҡыҙ, ул эзләй урын ҡырҡа кәметеү ғәҙәти булмаған булһа, мин бөгөн кис клубҡа барырға, мин тәғәйенләп биргән ине егет һәм бер нисә тел өсөн, машинанан һикереп мәжбүр итә, мин, үҙ сиратында, флирт түгел. Мин һеҙҙең фотолар менән яуап бирҙе, мин контактта һуң ғына номерҙары алмаштырыу er! Барыһына сәләм, беҙ ике подружки, һәм көсө менән, шартлау ишетеү һәм күреү банда, кем-хәл иткес аҙым яһарға теләй. Көсләү, һәм беҙ уҡыусылар менән беҙ бер нисә тел өсөн генә e дик кисәләр үткәреп, барлыҡ уңайлы һәм тишектәр асыла. Һеҙҙең теләктәр хәбәрҙәр теләктәрен менән һүрәтләнә. Рәхмәт! Сәләм, минең шатлыҡ тойоу һәм йәш ҡыҙҙы эҙләп, киҫкен, ныҡышмалы, чувственный, бигерәк һөйкөмлө һәм секс e s Branch tr, мин партнерҙар эҙләп, кем менән уйнай. Йәки ҡатын-ҡыҙ менән мөнәсәбәтен аллеяны парҙар! Иғтибар ғына рәхәт! Мин яратам минең веселиться менән телемде йотҡан һәм минең эшемдең емештәре. Мин һине түҙемһеҙлек менән көтә r һы\n← Менән таныша сайтында видео-ч өсөн бөтә


Байназар урта мәктәбе быйыл да изге традицияларының береһе- Осрашыу кисәһенә тоғро ҡалып, 10,20,30,40,50,60 йыл элек уҡып сыҡҡан сығарылыш уҡыусыларын тантаналы сараға йыйҙы. Байрамға республикабыҙҙың район- ҡалаларынан, шулай уҡ Рәсәйҙең төрлө төбәктәренән мәктәпте 1959,1969, 1979, 1989, 1999,2009 йылдарҙа тамамлаған 150-нән ашыу уҡыусыһы килде. Белем усағы буйлап экскурсияла йөрөп, үҙҙәре уҡыған кластарҙа иҫтәлектәр менән уртаҡлашып алғандан һуң, байрамса биҙәлгән спорт залына- байрамдың төп өлөшөнә йүнәлде ағай һәм апайҙар.11-ҙәр байрамдың иң оло ҡатнашыусылары- 60 йыл элек тамамлаусы сығарылыш класына үҙ ҡулдары менән эшләгән бүләктәрен- сигелгән таҫтамалдар һәм сәскә гөлләмәһе бүләк итеп, бабай һәм инәйҙәрҙе ҡыуандырҙылар.\n11 кластар барлыҡ сығарылыш уҡыусыларына мәктәп йылдарын иҫкә төшөрөү өсөн алдан йыр- бейеү көйҙәре әҙерләгән ине. Сараға килеүселәр был һынауҙы уңышлы атҡарып сыҡты. Мәктәпте 50 йыл тамамлаусылар йырлы сәләм бүләк итһә, 40 йыл элек тамамлаусылар йәш саҡтарын иҫкә төшөрөп " Үҙән буйы"н бейенеләр. 1989 йылғы сығарылыш уҡыусыһы, һәүәҫкәр композитор Рәсимә Денисламова "Күҙ нурым" йыры менән йөрәктәргә үтеп инде. 30 йыл элек тамамлаусылар "Взвейтесь кострами, синие ночи" йырын башҡарҙы. Уларға 1979 йылғы сығарылыш уҡыусылары ярҙам итте. 20 йыл элек мәктәпте тамамлаусылар иһә осрашыу кисәһенә арнап яҙған шиғырҙарын һөйләп, күңел ҡылдарын тибрәтте һәм мәктәп вальсын иҫкә төшөрҙөләр. 2009 йылғы сығарылыш уҡыусылары- ул ваҡытта Зилә апай етәкләгән " Осҡон", Айгөл Фәрит ҡыҙы Буранова етәкләгән " Азамат" өлгөлө бейеү ансамблдәре солистары, попурри бейеп, байрамға килеүселәрҙе таң ҡалдырҙы.\nСағыу концерт номерҙары менән үрелеп барған байрам сараһы һәр кемдең күңеленә хуш килгәндер. Сығарылыш уҡыусылары иҫтәлектәре менән уртаҡлашып, эс серҙәрен систе, уҡытыусыларына һәм ошо тантанаға йыйып, матур байрам ойошторған 11 кластарға, уларҙың класс етәксеһе Айһылыу Роберт ҡыҙына, мәктәп администрацияһына рәхмәт һүҙҙәрен еткерҙеләр. Байрам кисәһенән тағы ла 10 йылдан осрашырға һүҙ ҡуйышып хушлаштылар. Байрам һуңынан ветеран уҡытыусыларыбыҙға мәктәп ашханаһында сәй эсереү ойошторолдо. Һәр кем байрамдан яҡшы кәйеф менән таралышты.


Өфө электротранспортында санитар хәүефһеҙлек саралары ойошторола\nКоронавирус инфекцияның таралыуына юл ҡуймау маҡсатында, Өфө электротранспортында профилактик саралар үткәрелә.\nҠаланың муниципаль электротранспорт идаралығының башҡарма директоры Александр Ежков билдәләүенсә, депоға ингән һәр вагон хлорамин менән дезинфекциялана.\n- Зарарһыҙландырыу процессы 10 – 15 минут тәшкил итә. Иң беренсе сиратта тотҡостар, ишектәр, стеналар эшкәртелә. Һәр хеҙмәткәргә бирсәткәләр һәм респираторҙар таратылды, - тине ул.\nТроллейбус һәм трамвай вагондарын санитар эшкәртеү – коронавирус таралыуына юл ҡуймаҫҡа йүнәлтелгән комплексы сараларҙың береһе булып тора. Бынан тыш, хеҙмәткәрҙәрҙең һаулығы торошон тикшереү, эште дистанцион ысулға күсереү, сараларҙы сикләү ойошторола.\nИҫкәртәбеҙ, 18 марттан алып Башҡортостан Республикаһы Башлығы Радий Хәбиров коронавирус инфекцияһының таралыуына юл ҡуймаҫ өсөн республикала юғары әҙерлек режимын индерҙе.


Башҡортостандың киң мәғлүмәт саралары вәкилдәре Урмансылар паркында Журналистар аллеяһын ултыртты // Йәмғиәт | новости башинформ.рф\n17:32, 28 апреля 2021 Йәмғиәт\nӨфөлә республиканың киң мәғлүмәт саралары вәкилдәре Башҡортостандың Урмансылар паркында Журналистар аллеяһын булдырҙы. «Башинформ» мәғлүмәт агентлығы, гәзит-журнал, радио-телевидение хеҙмәткәрҙәре 60 төп ағас ултыртты.\nБыл сара «Йәшел Башҡортостан» һәм «Хәтер баҡсаһы» акциялары барышында ойошторолдо. Аллея ултыртыу өсөн Урман хужалығы министрлығы Кушнаренко районынан ҡарағай үҫентеләре, шулай уҡ эшләү өсөн кәрәкле инвентарь килтергән.\nАғас ултыртыу эше 2018 йылда уҡ башланғайны. 2019 йылдың 28 майында Башҡортостандың Журналистар союзы һәм Урман хужалығы министрлығы араһында Хеҙмәттәшлек һәм үҙ-ара эш итеү тураһында килешеүгә ҡул ҡуйылған.\n«Бөгөн бында экологик акция бара. Быйыл Башҡортостандың Урмансылар паркына нигеҙ һалыныуға 55 йыл тула. Журналистар аллеяһының юбилей йылында ултыртылыуы символик мәғәнәгә эйә – был урмансылар эшенең традицияларын һәм күсәгилешлеген күрһәтә. Шуныһы ҡыуаныслы: хеҙмәт коллективтары, йәмәғәт ойошмалары ошо акцияға ҡушыла һәм тыуған республикабыҙҙың урмандарын, парктарын һаҡлауға үҙ өлөшөн индерә», — ти Башҡортостан Республикаһы Урман хужалығы министрлығының матбуғат хеҙмәте етәксеһе Айрат Искәндәров.\nАғас ултыртыуға паркта йөрөгән балалар ҙа (бәлки, буласаҡ журналистар) ҡушылды. Эш бөткәс, журналистар иҫтәлеккә фотоға төштө.\n«Үҙ ағасыңды ултырт» акцияһын быйыл бында дауам итергә булдыҡ. Ҡарағай үҫентеләрен һайланыҡ, сөнки улар яҡшыраҡ үҫеп китә. Аллея йәшәргә, үҫергә тейеш тип уйлайым, беҙ уны тәрбиәләп торорбоҙ. Ҡала хакимиәте менән килешеп, аллеяның исеме яҙылған арка ҡуйырға йыйынабыҙ», — тине Башҡортостан Республикаһының Журналистар союзы рәйесе Вәдүт Исхаҡов.\nРеспубликаның Урман хужалығы министрлығы мәғлүмәттәре буйынса, Башҡортостанда «Йәшел Башҡортостан» һәм «Хәтер баҡсаһы» акциялары барышында 960 меңдән ашыу ағас ултыртылған.\nТеги: Журналистар аллеяһы


Йәшлек – йәшлек инде\nЙәшлек йәшлек инде, нимә тимә,\nШәрбәт кенә тимен бар ерен.\n«Алмалары» бар алманан татлы,\nЙәш ҡыҙҙарҙа ғына йәш ирен.\nЙәшлек йәшлек инде – нимә тимә,\nТатлы тиеп йөрөнөм бар ерен.\nӘҙәм балаһының аң даирәһе киңәйә барып, ул үҙе йәшәгән мөхитте шәхси мәнфәғәттәренә яраҡлаштырыу кеүек оҫталыҡҡа етешеү менән, кешелек цивилизацияһы һәм тирә-яҡ мөхит араһында тәүге ҡаршылыҡтар барлыҡҡа килә. Йәғни үҙе тәбиғәт балаһы булған аңлы йән эйәһе – кеше үҙенә тереклек итеү өсөн шарттар тыуҙырған, нәҫелен дауам иттерергә мөмкинлек биргән тәбиғәт менән иҫәпләшергә кәрәк икәнлекте тамам инҡар итеү юлына баҫа. Быға миҫал итеп ҡасандыр Һинд-Ҡытай ярымутрауында бик ҙур ҡаланың (исеме хәтерҙән сыҡҡан) таш ҡапсыҡҡа әүерелеп, йән эйәһе йәшәрлек рәт ҡалмағас, уны ташлап китергә мәжбүр булыуын килтерергә мөмкин.\n«Ни күрһәм дә – Алаш өсөн күргәнем, Миңә бәхет – халҡым өсөн үлгәнем!»\n«Ни күрһәм дә – Алаш, йәғни ил өсөн күргәнем (башҡортсаһы – «алас»), Миңә бәхет – халҡым өсөн үлгәнем!» – тип йәшәгән ҡаҙаҡ шағиры Мағжан Йомабайулы Ҡаҙағстандың Петропавловск өйәҙе Һарыайғыр волосы Һаҫыҡкүл ауылында 1893 йылда хәлле ғаиләлә донъяға килгән. Уҡырға-яҙырға өйрәткән беренсе уҡытыусыһы Ахиетдин Аҡанов исемле башҡорт булған. Мағжандың атаһы улының уҡыуға һәләтен күргәс, 1905 йылда уны ысыул-ы жәдин, йәғни яңы ысул буйынса уҡытҡан Ҡыҙылъяр мәҙрәсәһенә ебәрә. Бында буласаҡ шағир фарсы, ғәрәп, төрки телдәрен, әҙәбиәт өйрәнә. Тәүге шиғырын да 1909 йылда ошо мәҙрәсәлә ижад итә.\n(Дауыт Юлтыйҙың тыуыуына – 120 йыл)\nДауыт Юлтый (Дауыт Ишембай улы Юлтыев) 1893 йылдың 6 (18) апрелендә элекке Һамар губернаһы Быҙаулыҡ өйәҙе Йомран-Табын волосына ҡараған (хәҙерге Ырымбур өлкәһе, Иванов районы) Юлтый ауылында тыуған. Ғаиләләре ишле – алты ул, бер ҡыҙ бала – булғанлыҡтан, Дауытҡа бик йәшләй эшкә егелеп тамаҡ туйҙырырға тура килә. Атаһынан уҡый-яҙырға өйрәнә, әҙәбиәткә һөйөү ҙә уның аша күсә.\nПоэтик оҫталыҡ, таһыллыҡ өлгөһө\nӘҙәбиәт донъяһында сағыштырмаса аҙ дәүер эсендә мәңге онотолмаҫлыҡ эҙ ҡалдырған таланттар күп. Кемдер берәү әллә күпме яҙып-яҙышып та танылыу ала алмай, ә икенсеһе тәүге әҫәре, берәгәйле бер китабы менән үк уҡыусы күңеленә хуш килеп, уның иғтибарын һәм ихтирамын яулап ала.\n– Ниндәй китаптар шәп?\n– Зиһенгә һәм күңелгә һеңгәне.\n– Ниндәйҙәре йәнә шәберәк?\nФән азаматы Ил азаматтары тураһында\nКүренекле ғалим һәм әҙип Ғайса Хөсәйенов – үҙенең ижади һәм фәнни тикшеренеүҙәре менән башҡорт әҙәбиәтенә һәм ғилеменә ҙур өлөш индергән, башҡорт әҙәбиәте тарихын өйрәнеү өлкәһендә үҙенең фәнни мәктәбен булдырған оло шәхес. Тиҫтәләгән ғилми хеҙмәттәре, тәнҡит-биографик очерктары булһынмы, әҙәби күҙәтеүҙәре, теоретик мәҡәләләре, йылъяҙмалары, лирик-философик эсселары, парсалары – былар барыһы ла әҙип ижадының күп яҡлы икәнен дәлилләй.\nАкадемик Ғайса Хөсәйенов менән башҡорт әҙәбиәте һәм әҙәбиәт ғилеме хаҡында әңгәмә\n– Хөрмәтле Ғайса Батыргәрәй улы!\nҺеҙҙең ғүмер юлығыҙ, шөкөр, оҙайлы (күҙ теймәһен – 85 йәш!), ижад юлығыҙ тағы ла байыраҡ, тармаҡлыраҡ, емешлерәк. Тормошоғоҙҙа хәтерләрлек, уйландырырлыҡ, фәһем алырлыҡ мәлдәрегеҙ ҙә, уртаҡлашыр тәжрибәгеҙ ҙә етерлек...\n– Ғүмер юлым тыуған илем тормошонан айырылмай.\nАуыр осорҙо ла, ауылдың 30-сы йылдарҙа гөрләберәк алған сағын да, Бөйөк Ватан һуғышының иң ауыр һәм хәтәр йылдарын да, унан һуң яйлап күтәрелеш, уңышлы үҫеш дәүерҙәрен дә кисерергә яҙҙы.


Материалы за 12.05.2017 » Башҡортостан гәзите\nНиндәй көйһөҙ май булды һуң...\nЙәмғиәт, Анонстар // 12-05-2017, 03:59\nНиһайәт, яҙҙы май байрамында ҡыуандырған ҡояш менән оҙатып ебәрәбеҙ тиһәк тә, булмаҫ, ахыры. Килер көндәрҙә аяҙлы-болотло һауа торошон фаразлай синоптиктар: майҙың икенсе яртыһы тотошлайы менән ямғырлы булмаҡсы. Был аҙнаның аҙағында тотороҡһоҙ һауа торошо көтөлә. Ай аҙағынаса һауа температураһы көндөҙ уртаса 15-17 градус йылы, төндә ярайһы уҡ һалҡын – 5-10 градус кимәлендә һаҡланасаҡ. Баҡса, ер эштәрен башҡарып өлгөрмәгәндәргә һанаулы ғына аяҙлы-болотло көндәрҙә таҙартыуҙы, сәсеүҙе тамамларға мөмкинлек булыр, тип ышанайыҡ.\nКөслө ҡурҡыныс түгел, үсле ҡурҡыныс\nСәйәсәт // 12-05-2017, 03:56\nЕр шарындағы кешелек донъяһы бер урындан ғына идара ителәме, әллә тормошобоҙға йоғонто яһарлыҡ көстәр унда ғына түгел, бәлки байтаҡ тарафтарҙа булырға тейешме? Ғөмүмән, бер полярлы, күп полярлы донъя тураһында фекер алышыуҙар хәҙерге осор сәйәсмәндәренең, үҙен сәйәсәт йәһәтенән белгес тип иҫәпләгән байтаҡ ағай-эненең яратҡан темаһына әүерелде. Әйткәндәй, сәйәсәт, халыҡ-ара мөнәсәбәттәр белгестәренең харап күбәйеп китеүе — үҙе бер феномен, һәм был күренеш нимә менән аңлатыла?\nЙәмғиәт // 12-05-2017, 03:55\nВил ӨМӨТБАЕВ, техник фәндәр докторы, профессор:\nКом: 0 // Уҡынылар: 264 тапҡыр // Тотош уҡырға\n“Музейҙар төнө” көтә\nМәҙәниәт һәм әҙәбиәт // 12-05-2017, 03:51\nБашҡортостанда “Музейҙар төнө-2017” халыҡ-ара акцияһы 20 майҙа киске сәғәт 6-нан төнгө 12-гә тиклем үтәсәк. Республикабыҙ музейҙары был акцияла етенсе йыл рәттән ҡатнаша.\nКом: 0 // Уҡынылар: 455 тапҡыр // Тотош уҡырға\nБурыс алдан бара\n75 йәшем тулыу, шулай уҡ Башҡортостандың халыҡ шағиры тигән маҡтаулы исем бирелеү айҡанлы ғүмер һәм ижад байрамы ҡыуаныстарын кисереү насип булды.\nҮҙебеҙ ултырған ботаҡҡа балта сапмайыҡ\nБашҡорт донъяһы // 12-05-2017, 03:49\nМиллион ярымлыҡ башҡорт булғанда, телгә хәүеф янаймы? Әйҙәгеҙ, ошо мәсьәләне төрлө яҡлап тикшереп ҡарайыҡ. Иң башта телдең үҫешен билдәләгән төп факторҙарға иғтибар итәйек әле: ошо телдә белем биреү, гәзит-журналдар сығарыу, радио, телевидение тапшырыуҙарын ойоштороу, милли мәҙәниәттең йәшәүе. Улар иҫәбенә шулай уҡ телдең таралыу, ҡулланыу даирәһе лә инә.\nИман // 12-05-2017, 03:48\n– Һуңғы ваҡытта ауырлыҡтар бер-бер артлы килеп тора. Күңелем шуға тыныс түгел. Муллаға барғайным, “Юлың бикле”, – тине. Һеҙ ошоға нисек ҡарайһығыҙ, Нурмөхәмәт хәҙрәт?\nӘҙәм балаһына ғилем бирелгән\nИслам динендә мәғрифәткә ифрат ҙур урын бирелә. “Ҡөрьән”дәге иң тәүге аят-кәримәнең “Һине юҡтан бар итеп яралтҡан Аллаһ Тәғәлә исеменән уҡы” тип башланыуы, пәйғәмбәребеҙ Мөхәммәт ғәләйһис-сәләмдең бик күп хәҙисе аша ғилемгә әйҙәүе лә – быға ныҡлы дәлил.\n“МИН ДӘ ХӘРБИ ОФИЦЕР БУЛАМ!”\nШәхестәр // 12-05-2017, 03:48\n…Ишембай районының Көҙән ауылында була был хәл. Бишенсе класты тамамлағанда Фәрит мәктәптән ҡайтҡас та өй эштәрен тиҙ генә башҡара ла уйнарға сығып йүгерә. Сыға ла… туҡтап ҡала: урамдан бер һалдат килә икән. Аяҡтарына ялт итеп торған хром итектәр, өҫтөнә йәшел гимнастерка кейгән оҙон буйлы, киң яурынлы ағайға ул урынынан да ҡуҙғалмай һоҡланып ҡарап тора. Малайҙың иғтибарын бигерәк тә һалдат ағайҙың күкрәгендәге ҡояшҡа ялтырап торған, атлағанда сыңлап ҡуйған миҙалдары йәлеп итә. Шул саҡ уның күңелендә бер хыял бөрөләнә – үҫкәс, мотлаҡ хәрби кеше булырға!\nРух һәм йәшәү ҡото хаҡында\nБашҡорт донъяһы // 12-05-2017, 03:48\nҠатын-ҡыҙ... Биләүҙән ҡыҙҙар әсәй булып уйнай, әсәй булып йәшәй, әсәй булараҡ, яҡындары өсөн өҙөлөп, яҡты донъя менән хушлаша. Ошо изге бурысын атҡарғанда улар төрлө бәхетһеҙлектәргә лә, тормош һынауҙарына ла дусар була. Кемдәрҙер, ауырлыҡтарҙы һелкеп ташлап, яңынан баш ҡалҡыта, ә бәғзеләр уның аҫтында баҫылып, кешелек рәүешен юғалта...


Тыйнаҡлыҡ кәрәк ул | Йәншишмә\nТыйнаҡлыҡ кәрәк ул\nНаписал в 27 октября 2017, 09:57\nАпаһы менән кескәй һеңлеһе һөйләшкәнен ишетергә тура килде.\n– Беҙҙең синыфтағы бер ҡыҙ бер малайҙы ярата.\n– Ә уны ҡайҙан беләһең?\n– Ул бит Азаттың эргәһенән китмәй, ҡасһа, артынан баҫтыра башлай. Тегеһе, кит әле, тиһә лә аптырамай ҙа, бүтәндәрҙең көлөүе лә уның өсөн бар ни, юҡ ни. Был турала бөтәһе лә белә.\n– Әгәр берәйһен оҡшатһаң, һин шулайта алыр инеңме?\n– Ю-уҡ! Анау Алина стенаға «Илгиз+Гөлиә» тип яҙып ҡуйған. Ни эшләргә белмәнем. Стенаға яҙырға ярамай ҙа инде.\n– Эйе шул, ниндәй әҙәпһеҙлек! Ә һиңә малай оҡшаймы һуң?\n– Юҡ, ул бит шундай маҡтансыҡ, үҙе бигерәк батыр булып ҡыланған була. Гел миңә нимә тип булһа ла бәйләнә, үсектерә…\nҮҙҙәре бәләкәй генә, ҡара әле, мөхәббәт тураһында гәпләшәләр бит, әй. Ирекһеҙҙән, малай артынан йүгергән ҡыҙ күҙ алдына килеп баҫа. Һылыуҡайҙарға хас тыйнаҡлыҡ тигән сифат ят икән уға. Был ҡайҙан киләлер инде? Хәҙерге йәнһүрәттәр шулай әрһеҙ итеп тәрбиәләйме балаларҙы? Ә бынау маҡтансыҡ малай шым ғына йөрөгән ҡыҙҙы үсектереп, әллә үҙенең уға ҡарата битараф түгеллеген аңлатырға тырышамы икән? Ни тиһәң дә, ҡыҙҙарыбыҙ әҙәпле, тыйнаҡ, ә малайҙарыбыҙ ҡыйыу һәм гүзәл затты ҡурсаларлыҡ көслө егеттәр булып үҫһен инде.\n« Гел бергәләр\nНиңә ҡаты шаярҙың? »


«Киске Өфө» гәзитенең сайты - ЙЫЛАН ЫРЫУЫ БАШҠОРТТАРЫ БОРАЙҘА ЛА ЙӘШӘЙ - 2015 - Мәҡәләләр\nЙЫЛАН ЫРЫУЫ БАШҠОРТТАРЫ БОРАЙҘА ЛА ЙӘШӘЙ\nОшо көндәрҙә Борай районында Башҡортостан Гуманитар тикшеренеүҙәр институты ғалимдары тарафынан нәшер ителгән "Башҡорт ырыуҙары тарихы" серияһының йылан исемендәгеһенә арналған сара булып уҙҙы. Мәҙәниәт йортона райондың башҡорт теле, тарих, Башҡортостан мәҙәниәте уҡытыусылары, урындағы ҡоролтай ағзалары, рухиәткә битараф булмаған зыялылар йыйылғайны. Китап туйына баш ҡалабыҙҙан Бөтөн донъя башҡорттары ҡоролтайы Башҡарма комитеты рәйесе Румил Аҙнабаев, ҡоролтай янындағы "Ағинәй" йәмәғәт ойошмаһы етәксеһе Гөлфиә Янбаева, китап материалдарын туплаусы ғалимдар Искәндәр Сәйетбатталов, Рәфил Аҫылғужин һәм Юлдаш Йосопов ҡатнашты.\nБашта бер аҙ "Башҡорт ырыуҙары тарихы" монографияһы хаҡында мәғлүмәт биреп китеү урынлы булыр. Уның тәүге томдары былтыр донъя күрҙе. Йәнәй, Балыҡсы, Гәрәй, Унлар, Ҡаңлы, Танып, Ҡобау, Уран ырыуҙарына арналған был бүлектәр үҙ уҡыусыһын тапты ла инде. Салауат Юлаев исемендәге дәүләт премияһы лауреаты, билдәле тележурналист, тарих фәндәре кандидаты Салауат Хәмиҙуллин етәкселегендәге авторҙар коллективы халҡыбыҙ өсөн бик мөһим һәм кәрәкле эшен уңышлы дауам итә. Хеҙмәт 25-26 томды берләштерәсәк, тип күҙаллана.\nКитаптарҙың төҙөлөшө, йөкмәткеһе ифрат ҡыҙыҡлы. Уларҙа ырыу тарихы менән бергә телгә, урындағы һөйләшкә, фольклор өлгөләренә ярайһы уҡ ҙур урын бирелгән. Милли үҙенсәлекте билдәләүгә арналған өлөш тә иғтибарға лайыҡ. Теге йәки был ырыу вәкилдәренең ҡайһы биләмәләрҙә көн итеүе билдәле ғалим Әнүәр Әсфәндийәровтың "Башҡортостан ауылдары тарихы"на һәм һуңғы йылдарҙағы яңы мәғлүмәттәргә таянып күрһәтелгән. Уҙған быуаттарҙағы ревизия, Совет осорондағы халыҡ һанын алыу кампанияһы мәғлүмәттәре, бихисап архив документы күсермәләре йөкмәткене тулыландыра, уйҙырмаларға, теге йәки был ырыу тарихын боҙоп йә кемгәлер кәрәкле юҫыҡта күрһәтеүгә урын ҡалдырмай. Ҡыҫҡаһы, тамырын белмәгәндәр, ете быуын ата-бабаһының исемен атай алмағандар өсөн был күп томлы хеҙмәт ифрат файҙалы ҡулланма.\nКисәне асып, Румил Тәлғәт улы ҡоролтайҙың башҡорт халҡы яҙмышында ниндәй роль уйнауы хаҡында ҡыҫҡаса мәғлүмәт биреп үтте. Бөгөнгө көндә милләтте милләт итеп йәшәтеү һәм уның киләсәген һаҡлап алып ҡалыу өсөн башҡарылған данлы эштәрҙең береһе итеп күрһәтте ул әлеге осрашыу сәбәпсеһе булған монографияларҙы ла. Артабан халыҡ менән бер-бер артлы философия фәндәре кандидаты Рәфил Рифғәт улы, филология фәндәре кандидаты Искәндәр Рәсүл улы һәм тарих фәндәре кандидаты, этнограф, этнолог, этногенетик Юлдаш Мөхәмәт улы аралашты. Китаптар серияһын ижад итеүсе төркөм вәкилдәре тупланмаларҙы йыйыу процесында ниндәй инештәрҙән материалдар алыныуы, кемдәр менән осрашыуҙары, кемдәрҙең эштәренә таяныуҙары, тикшенереүҙәр барышы һәм башҡалар хаҡында ҡыҙыҡлы әңгәмә ҡорҙо. Тыңлап ултырыусыларҙы ғалимдарҙың башҡорт ырыуҙарын тарихи, генетик, этногенетик, филологик, мәҙәни яҡтарҙан ентекле анализлауы һәм ошо хеҙмәттәре менән күптәргә үҙ сығыштарын, тамырҙарын асыҡларға ярҙам итеүе һоҡландырмай ҡалмағандыр, моғайын. Белгестәр әйтеүенсә, әлеге көндә республика ерлегендә һәм башҡа региондарҙа йәшәүсе 70 меңгә яҡын башҡорт йылан ырыуына ҡарай.\nБорай районы аҡһаҡалы, шәжәрәләр төҙөү, тарихи мәғлүмәттәр йыйыу менән шөғөлләнеүсе Әлфис Мөғәллимов үҙҙәренең башҡорттан татарға әүерелеү тарихын, йәғни төрлө сәбәптәр арҡылы буталып киткән аяныслы тарихи яҙмыштарын һөйләп ишеттерҙе.\n- Мин 1946 йылдан 1953 йылға тиклем мәктәптә белем алдым һәм ошо ваҡыт арауығында татар телендәге уҡыу әсбаптары менән генә ҡулландым. Берәй генә башҡорт китабын да уҡығаным йәки күргәнем булһасы. Башҡортостанда йәшәп ятһаҡ та, "Баш ҡалабыҙ - Ҡаҙан, илебеҙ - Татарстан" тип өйрәндек. Татарса уҡыныҡ, татарса йырланыҡ, татарса йәшәнек һәм ашаныҡ. Үҫә бара мин телебеҙҙең бөтөнләй үк татарса түгеллеген дә аңланым һәм, Аллаға шөкөр, ваҡыты етеп, ғалимдарыбыҙ беҙҙең башҡорт булыуыбыҙҙы иҫбатланы. Ошонан алып мин ауылдаштарыма архивтарға мөрәжәғәт итеп, эҙләнеп, тамырҙарын табырға, шәжәрәләрен төҙөргә ярҙам итәм. Бер боронғо яҙмала "Кеше үҙ халҡы араһында урын алырға тейеш. Үҙ урынын тапмайынса, икенсе мөхиттә көн итеүсе тамуҡта яныр", тигән юлдар бар, тимәк, бындай төшөнсә бер бөгөн генә түгел, әүәлге замандарҙа ла актуаль булған…\nЙыйындың икенсе өлөшөндә "Ағинәй" йәмәғәт ойошмаһы рәйесе Гөлфиә Гәрәй ҡыҙы Борай ҡатын-ҡыҙҙарын республика һәм уның сиктәрендә киң даирәлә алып барылған ағинәйҙәр эше менән таныштырып, был хәрәкәткә ҡушылырға тәҡдим итте. Һәм, әлбиттә, уның: "Нисек кенә булмаһын, ғаиләлә лә, башҡа ерҙәрҙә лә, ҡатын-ҡыҙ күп нәмәне иң беренсе күреп ҡала, аңлай, аңғара һәм ярҙамға ашыға. Тәбиғәт уны шундай итеп яратҡан был ергә. Шулай булғас, әйҙәгеҙ, ошо һәләттәребеҙҙе, көсөбөҙҙө ауылдарыбыҙҙы, уның экологияһын һаҡлауға, милли йолаларҙы, ғөрөф-ғәҙәттәрҙе тергеҙеүгә, милләтебеҙҙең именлеген, сәләмәтлеген ҡайғыртыуға йүнәлтәйек. Инде күп урындарҙа ағинәйҙәр күс ҡорто кеүек геүләп тора, һеҙ ҙә уларға эйәрә алаһығыҙ бит", - тип мөрәжәғәт итеүе Борай ханымдарында сәм уятмай ҡалманы. Улар шул урында кәңәш-көңәш итеп, тәҡдимде ризалыҡ менән ҡабул ҡылып, райондарының Ағинәйҙәр ҡоро рәйесен дә һайлап ҡуйҙы. Шулай итеп, Борай районында уҙғарылған был кисә тарихи яҡтан да, мәҙәни һәм сәйәси яҡтан да файҙалы, фәһемле һәм көнүҙәк темаларыбыҙҙы яҡтыртҡан күркәм сара булды. Ҡатнашыусыларҙың барыһына ла монографияның йылан ырыуына бағышланған серияһы бушлай таратылды. Рухы булған башҡорт өсөн ырыуы шәжәрәһен өйрәнгән, барлаған һәм тергеҙгән был китап баһалап бөткөһөҙ бүләктер.\nЯҙылған: 28.09.15 | Ҡаралған: 1485


Өфөлә Башҡортостандың халыҡ шағиры Факиһа Туғыҙбаеваға мемориаль таҡтаташ асылды\n23 Декабрь 2021, 16:33\nИҫтәлекле таҡтаташ Революция урамында 1977 йылдан алып 2021 йылға тиклем Башҡортостандың халыҡ шағиры, С. Юлаев исемендәге дәүләт премияһы лауреаты, «Аҡбуҙат» балалар журналын ойоштороусы һәм уның беренсе баш мөхәррире, журналист, йәмәғәт эшмәкәре Факиһа Туғыҙбаева йәшәгән йортҡа ҡуйылды.\n«Факиһа Туғыҙбаева ҙур тормош һәм ижад юлын үтте, Башҡортостан әҙәбиәтен һәм журналистикаһын үҫтереүгә тос өлөш индерҙе. Уның әҫәрҙәре дәреслектәргә индерелде, был иһә әҫәрҙәренең юғары кимәлдә булыуы хаҡында һөйләй. Ул әүҙем йәмәғәт эшмәкәре лә булды, замандаштары уны яҡшы белә», — тип билдәләне Башҡортостандың мәҙәниәт министры урынбаҫары Рәнис Алтынбаев.\nӨфө ҡалаһы хакимиәтенең бүлек етәксеһе Салауат Дәүләтшин әйтеүенсә, Факиһа Һаҙый ҡыҙының ижады — халыҡҡа хеҙмәт итеү. Иҫтәлекле таҡтаташ баш ҡала халҡы һәм ҡунаҡтарының шағирәгә ихтирам белдереү урыны булыр, тине ул.\nБашҡортостандың Яҙыусылар союзы идараһы рәйесе Зәки Әлибаев уның Башҡортостан шиғриәтенең лиро-эпик жанры үҫешенә индергән өлөшөн юғары баһаланы. Башҡортостандың халыҡ шағиры Ҡәҙим Аралбаев шағирәгә бағышлау уҡып ишеттерҙе, балалар әҙәбиәтенә лайыҡлы өлөш индергәнен билдәләне.\nМостай Кәрим исемендәге фондтан драматург, Башҡортостандың Кинематографистар союзы рәйесе Зөһрә Бураҡаева сығыш яһаны. Фонд артабан да шағирҙарҙың ижадын пропагандалау эшен дауам итер, тине ул.\n«Аҡбуҙат» республика балалар журналының баш мөхәррире Лариса Абдуллина Факиһа Туғыҙбаеваға «Аҡбуҙат» журналы һәм республикала башҡорт телендәге балалар журналистикаһын үҫтергән өсөн рәхмәт белдерҙе.\n«Ул халыҡ тураһында, халыҡ өсөн яҙҙы. Исеме халҡыбыҙ йөрәгендә мәңге һаҡланыр», – тине Бүздәк районы Ҡаңлы-Төркәй ауыл советы башлығы, Ҡаңлы ырыуы рәйесе Ғәли Шәғәлиев.\nМилли әҙәбиәт музейы директоры Гөлдәр Моратова шағирә тураһында хәтирәләре менән уртаҡлашты, әҙәбиәткә ҡағылышлы һорау булһа, уның һәр деталгә үтә лә иғтибарлы булыуын билдәләне.\nФакиһа Туғыҙбаеваның ҡыҙы Зөлфиә Кускилдина әсәһенең яҡты иҫтәлеге өсөн барыһына ла рәхмәт әйтте: «Башҡортостан Республикаһының Мәҙәниәт министрлығына, Яҙыусылар союзына, Өфөнөң Совет районына, көн һалҡын булыуға ҡарамаҫтан, халыҡ шағирәһенә ихтирамын белдерергә килгән бөтә замандаштарыма рәхмәт».


Затон биҫтәһенең магистраль автомобиль юлының икенсе өлөшө лә асылды | ГТРК «Башкортостан» — Новости Уфы и РБ\n03 ноября 2015 — 15:42\nЯңы юлға барлығы 3 миллиард куб ерлек һалынған. Трассаға заманса урам фонарҙары, видеокүҙәтеү ҡорамалдары ла ҡуйылған. Тулыраҡ мәғлүмәт киләһе видеояҙмалы.\nЯңы юл биҫтәлә транспорт хәрәкәтен көйләргә, тығындарҙы кәметергә, урамдарҙы автомобилдәрҙән бушатырға ярҙам итәсәк.\nБиҫтәлә яңы күпер төҙөү ҙә ҡарала. Урау юл 2006-сы йылда төҙөлә башлаған. Уны сафҡа индереү өсөн өс миллиард һумдан ашыу аҡса тотонолған. Юлдың киңлеге 36 ярым метр.\nНиһәйәт, Өфө-Затон юлының икенсе өлөшө лә асылды. Ул 9 саҡырымға һуҙылған. Юлда светофор ҡуйылмаған, шуға ла башҡалаға биш минутта барып етергә мөмкин.\nЗатон биҫтәһе аша урау юлдың файҙаланыуға тапшырылыуы автоһәүәҫкәрҙәр өсөн дә бик ҡулай. Илдар Әсәҙуллин ҡалаға йөрөп эшләй. Быға тиклем ул көн һайын тиерлек тығындарҙа торған. Хәҙер иһә ҡаланың үҙәгенә барып етеү өсөн ваҡыт бик аҙ китәсәк.\nЮл хәрәкәте хәүефһеҙлеге инспекторҙары автоһәүәҫкәрҙәргә яңы ғына асылған юлда иғтибарлы булырға кәңәш итә. Магистральдың яңы асылған өлөшөндә яңы билдәләр ҡуйылған.


Ҡала мөхитен үҙ итеп » Башҡортостан гәзите\n"Башҡортостан гәзите" » Белем һәм тәрбиә » Ҡала мөхитен үҙ итеп\nҠала мөхитен үҙ итеп 06.02.2018 // Белем һәм тәрбиә\nБөгөнгө заманда йәш быуынды уҡытыуҙың һәм тәрбиәләүҙең ҡатмарлы бурыстарын хәл итеү уҡытыусыға, уның һөнәри оҫталығына, ижади эҙләнеүенә һәм мәҙәни кимәленә бәйле. Тәү сиратта был туған тел һәм әҙәбиәт уҡытыусыларына ҡағыла, сөнки йәш быуынға рухи, мәҙәни тәрбиәне улар бирә. Үҙ телеңә, ата-бабаларыңдың ғөрөф-ғәҙәттәренә, халҡыңдың быуындан быуынға күсә килгән ижадына һөйөү тәрбиәләү илеңә, тыуған ереңә мөхәббәт тәрбиәләү тигән һүҙ.\nСибай ҡалаһы мәктәптәрендә үҙ эшенә тоғро башҡорт теле һәм әҙәбиәте уҡытыусылары бихисап. Шундайҙарҙың береһе — 1-се мәктәптә оҙаҡ йылдар төрлө милләт балаларына башҡорт теленә һөйөү тәрбиәләгән, уларҙың аралашыу даирәһен үҫтергән юғары категориялы уҡытыусы Сәриә Билал ҡыҙы Буранғолова. “Үҙ эшенең оҫтаһы”, — ти уның тураһында коллегалары. Баймаҡ районының Үрге Яйыҡбай ауылында тыуып үҫкән ҡыҙ мәктәп йылдарында китап уҡырға ярата. Бала саҡтан уҡытыусы булырға хыялланған Сәриә Билал ҡыҙы мәктәпте тамамлағас, Башҡорт дәүләт университетының башҡорт филологияһы һәм журналистика бүлегенә уҡырға керә.\nСтудент йылдарында күренекле ғалим Әхмәт Сөләймәнов етәкселегендәге “Йәнгүзәл” фольклор ансамбленә йөрөй. Ансамбль менән Ырымбур, Силәбе, Ҡурған өлкәләрендә, республиканың күпселек райондарында экспедицияла булып, халыҡҡа йыр-моң таратып ҡына ҡалмай, ә шул яҡтарға хас йолалар, халыҡ ижады гәүһәрҙәрен йыйыу менән дә шөғөлләнәләр. Тап студент йылдарында үҙенең буласаҡ тормош иптәшен осрата. Гармунда, баянда оҫта уйнаған Азат Буранғолов торған ерендә ут сәсрәтер дәртле бейеүсе, оҫта ҡумыҙ сирткән, матур йырлаған Сәриәгә тәү күреүҙән ғашиҡ була. Күп тә үтмәй, йәштәр сәстәрен-сәскә бәйләй. Ҡулына диплом алған Буранғоловтар улдары Айбулат менән тыуған яҡтарына эшкә ҡайта. Баймаҡ районының Байым урта мәктәбендә хеҙмәт юлын башлаған йәш белгестәрҙе артабан Ишей мәктәбенә эшкә саҡыралар. Ғаилә башлығы — директор, ә Сәриә Билал ҡыҙы балаларға башҡорт теле һәм әҙәбиәтенән дәрес бирә. Дәртле, йыр-моңға ғашиҡ ғаилә бында ла уҡытыусылыҡ эше менән генә сикләнеп ҡалмай, тиҙ арала “Мөғжизә” вокаль ансамбле ойоштороп, район ауылдары буйлап концерттар менән сығыш яһап, бар тамашасыны хайран ҡалдыра. Бәхеттәренә шатлыҡ өҫтәп, йәнә бер улдары донъяға килә.\nБалалар бер аҙ үҫеп, мәктәптә уҡый башлағас, уларҙың һәләттәрен үҫтереү, бар яҡлап таланттарын асыу, артабан юғары белем биреү маҡсатында ғаилә 2003 йылда Сибайға килеп төпләнә. Тәүҙәрәк Сәриә Буранғоловаға ҡала мөхитенә өйрәнеп китеү, төрлө милләт балаларына белем биреү, уларҙа туған телгә ҡарата һөйөү уятыу еңелдән булмай. Әммә тәжрибәле, талантлы һәм уҡыусыларҙың һәр береһен шәхес булараҡ күргән, һәр береһе менән уртаҡ тел тапҡан уҡытыусыға артабан эшләп китеү ауыр булмай. Ҡасандыр үҙенең дә ансамблдәрҙә сығыш яһауы, экспедицияларҙа йөрөүе, халҡыбыҙҙың боронғо йолаларын, ауыҙ-тел ижадын, тирә-яҡтағы легендаларҙы төплө белеүе эшендә ҙур ярҙам була.\nСәриә Буранғолованың уҡыусылары ҡала буйынса үткән төрлө конкурстарҙа сығыш яһай, призлы урындар яулай. Бигерәк тә яҙыусы Таңсулпан Ғарипова призына үткәрелгән “Ап-аҡ ҡар” тип аталған ижад бәйгеләрендә, йыл һайын ойошторолған “Урал батыр” эпосын яттан һөйләүселәр конкурсында уның уҡыусылары бүләкһеҙ ҡалғаны юҡ. 1-се мәктәп ҡалала иң көслө рус мәктәбе булараҡ билдәле, шуға күрә бында башҡорт теле һәм әҙәбиәте уҡытыусыларына икеләтә яуаплылыҡ йөкмәтелгән. Беренсенән, ул ошо мөхиттә юғалып ҡалмаҫҡа тейеш, икенсенән, туған телгә ҡарата һөйөү һәм ҡыҙыҡһыныу уятыу тик унан ғына тороуын, уның ҡеүәһенән икәнлеген дә инҡар итеү кәрәкмәй.\nШуныһы ҡыуаныслы — уҡытыусының дәрестәренә балалар ҡыуанып килә, “Һаумыһығыҙ”, “Хәйерле көн!” тип сәләмләүҙәрендә үк уларҙың телгә ҡарата мөнәсәбәте сағыла. Сәриә Буранғолова дәрес программалары менән генә сикләнеп ҡалмай. Туған тел нескәлектәрен, әҙәбиәт матурлығын, сәнғәт бөйөклөгөн, мәҙәниәт тарихын өйрәтә ул үҙенең уҡыусыларына.\nЮғары категориялы башҡорт теле һәм әҙәбиәте уҡытыусыһының эшендәге төп һыҙаттарҙың береһе — үҙ-үҙенә талапсанлыҡ. Уҡыусыларына төплө белем биреү менән сикләнмәй, уларҙың шәхес булып үҫеүҙәренә лә ҙур иғтибар бүлә. Һәр кемдең һәләтен ваҡытында тойоп, уға асылырға ярҙам итеүе, артабан да был уҡыусы менән даими рәүештә үҙ ваҡыты иҫәбенә шөғөлләнеүе, балаларын төрлө конкурстарға әҙерләүе эҙһеҙ үтмәй. Тап уның тырышлығы һәм башланғысы менән былтыр йәй Сибай ҡалаһында тәүгеләрҙән булып 1-се мәктәптә “Йәйләү” программаһы нигеҙендә лагерь эшләне. Тәүге ҡоймаҡ төйөрлө була тиһәләр ҙә, беренсе тапҡыр ойошторолоуына ҡарамаҫтан, балалар ҡәнәғәт ҡалды.\n— Милләтебеҙ ағинәйе Мәрйәм Бураҡаева тарафынан төҙөлгән “Йәйләү” лагеры программаһы 20 йыл республикабыҙҙа уңышлы эшләп килә. Уның төп маҡсаты — туған телдә телмәр байлығын үҫтереү, башҡорт халҡының мәҙәниәтен, тарихын, йолаларын, балалар уйындарын, ижадын, спорт төрҙәрен өйрәнеү, музыка ҡоралдарында уйнау, боронғо шифалы ризыҡтарҙы әҙерләү серҙәренә төшөнөү, ырыу легендалары, сәнғәт әһелдәре менән танышыу. Беҙ ҙә үҙебеҙҙең мәктәп яны лагерында балаларҙы ошоларға өйрәттек. Улар рәхәтләнеп саф башҡортса аралашты, йырҙар, бейеүҙәр башҡарҙы, ҡумыҙҙа, ҡурайҙа уйнарға, уҡтан атырға өйрәнде, милли уйындар уйнаны. Айырыуса уларға гимн өйрәнеү, төбәктең данлыҡлы кешеләре менән осрашыу, “Кәкүк сәйе”, “Һабантуй” йолалары, ҡала кимәлендә милли батырыбыҙ Салауат Юлаевтың тыуған көнөн билдәләү, башҡортса флешмоб, күмәк бейеү оҡшаны. “Йәйләү һылыуҡайы” һәм “Йәйләү батыры” конкурстары барыһында ла ҙур ҡыҙыҡһыныу уятты, — тине Сәриә Билал ҡыҙы.\nШулай уҡ лагерҙа мәктәптең башҡорт теле һәм әҙәбиәте уҡытыусылары Илүзә Насирова, Дилә Фәтҡуллина һәм музыкант Кәлимулла Ильясовтар ҙа эшләй. Тырышлыҡтары ла бушҡа булмай. “Балаларҙың йәйге ялын ойоштороу һәм һауыҡтырыу” исемле республика профилле лагерҙар конкурсында ҡатнашып, “Йәйләү” лагеры программаһы менән улар беренсе урынды яулай. Өлгәшелгәндәр сик түгел геройыма. Тормоштоң уртаһында ҡайнап йәшәргә, уҡытыуҙың яңы методикаларын ҡулланырға, дәрестәрҙе мөмкин тиклем ҡыҙыҡлы һәм фәһемле үткәрергә, Интернетты файҙаланырға тырыша тынғыһыҙ уҡытыусы.\nҺөйөклө ҡатын һәм әсә булараҡ та бәхетле ул. Өлкән улы уның юлын һайлап, Сибай институтының башҡорт теле һәм әҙәбиәте бүлеген тамамлаған. Бәләкәстәре лә әҙәбиәтте ярата, йыр-моңға маһир. Бар яҡлап та бәхетле уҡытыусы әле лә ең һыҙғанып йәш быуынға белем бирә, туған телдең матурлығын уҡыусыларына еткерә.


Рөстәм Хәмитов бюджет дефицитын ҡаплау сығанаҡтарын атаны // Иҡтисад | новости башинформ.рф\nРөстәм Хәмитов бюджет дефицитын ҡаплау сығанаҡтарын атаны\n17:36, 15 августа 2012 Иҡтисад\nАлдағы өс йылда Башҡортостан бюджеты дефицитлы буласаҡ. Мәҫәлән, 2013 йылда ҡаҙнаға керемдәрҙең сығымдарға ҡарағанда 12 миллиард һумға әҙерәк булыуы көтөлә.\nРеспубликаның Финанс министрлығы белгестәре фекеренсә, тупланма бюджет киләһе йылға керемдәр буйынса – 126 миллиард һум күләмендә, сығымдар буйынса 138 миллиард һум күләмендә планлаштырыла. 2013-2015 йылдарға республиканың социаль-иҡтисади үҫеше прогнозы параметрҙары 15 августа БР Хөкүмәте йортонда үткән Башҡортостан Президенты рәйеслегендәге ултырышта тикшерелде.\nРөстәм Хәмитов дефицитты ҡаплау сығанаҡтарын атаны. Тәү сиратта, был республиканың эске резервы – йылдан йылға туплана килгән средстволар, уларҙың күләме бөгөнгө көнгә яҡынса биш миллиард һум тәшкил итә. Шулай уҡ кредиттар.\n— Башҡортостан – ышаныслы заем алыусы, — тип һыҙыҡ өҫтөнә алды Рөстәм Хәмитов. – Һәр банк ниндәй ҙә булһа срокка һәм беҙ теләгән күләмдә беҙгә кредит бирә.\nШул уҡ ваҡытта, республика башлығы һүҙҙәренсә, федерацияның ҡайһы бер субъекттары кредиттар менән үтә мауығып киткән, уларҙа кредит күләмдәре бюджеттың 50-80 процентын тәшкил итә. Һәм был төбәктәр хәүеф зонаһында. Башҡортостан иһә «әҙ кредитлы» схема буйынса үҫешә.\n— 2010 йылдағы ҡоролоҡ арҡаһында беҙ аграрийҙарға ярҙам итер өсөн яҡынса 3,5 миллиард һумлыҡ кредит алдыҡ. Шунһыҙ ауыл хужалығындағы юғалтыуҙарға бәйле мәсьәләне хәл итә алмаҫ инек, — тип миҫал килтерҙе Рөстәм Хәмитов. – Быйыл да ҡоролоҡ. Шуға күрә Рәсәй Хөкүмәте 2010 йылда алынған кредиттар буйынса түләүҙәрҙе оҙайта йәки ҡайтанан ҡарай алыр, тип ышанабыҙ. Шулай булыуы көтөлә лә инде. Йәғни, республиканың 46 районында ҡоролоҡ булыуын иҫәпкә алып, беҙ был ресурстарҙы план буйынса 2012-2014 йылдарҙа түгел, ә 2014-2016 йылдарҙа бирергә тейеш буласаҡбыҙ, — тине республика башлығы.\nТеги: бр президенты,бюджет


Бөгөн Өфөлә «Алһыу ҡаплан» халыҡ-ара джаз фестивале асылды\nУл өс көн дауамында Хөсәйен Әхмәтов исемендәге Башҡорт дәүләт филармонияһының ҙур залында үтә. Йыр-моң байрамында донъя кимәлендә билдәлелек яулаған джаз әһелдәре менән бер рәттән Рәсәй джаз-квартеттары, оркестрҙары сығыш яһай\n«Алһыу ҡаплан» фестивале филармония фойеһынан уҡ башланды. Йәш музыканттарҙың сығышы бинаға килеп ингәс тә джаз кәйефе өҫтәй. Йыл һайын уҙғарылып килгән фестивалде яҙ айында үткәреү күптән традицияға әйләнгән. Шуға ла баш ҡала халҡы тере музыка ритмдарын тыңларға күпләп килде.\nФестиваль алдынан тамашасылар музыка ҡоралдары күргәҙмәһен ҡарап, джаз байрамы тарихын бәйән иткән фоторәсемдәр менән таныша алды.\nТамашасылар Рәсәй джаз патриархы, төрлө музыка ҡоралдырында уйнаусы Давид Голощёкин, легендар башҡорт джаз ансамблдәре - Марат Юлдыбаевтың «Дуҫтар» һәм Олег Киреевтың «Орлан» артистары, филармонияның Биг-бэнд төркөмө сығыштарын алҡышлап ҡаршы алды.\nТамашасы залында алма төшөрлөк тә урын юҡ. «Алһыу ҡаплан» музыка фестиваленең йыл һайын тап баш ҡалала үтеүе Джаз яратыусыларҙың Өфөлә күп булыуын билдәләй ҙә инде.\nИртәгә джаз фестиваленә Өфө халҡын яҡташыбыҙ, бөгөнгө көндә Германияла йәшәүсе пианист Диас Кәримов менән осрашыу көтә. Улар менән бергә Биг-бэнд һәм Олег Ҡасимовтың джаз квартеты сығыш яһаясаҡ.\nОйоштороусылар билдәләүенсә, сираттағы «Алһыу ҡаплан» халыҡ-ара фестивале музыканттарға тәжрибә уртаҡлашыу, аралашыу, тамашасыларға джаз музыкаһы менән кинәнеү мөмкинлеген бирә. Фестиваль баш ҡалала тағы ла ике көн дауам итә.


“Ике йондоҙ” осрашыуы » "Йәшлек" гәзите\nГазета "Йәшлек" » Медиа » “Ике йондоҙ” осрашыуы\n“Ике йондоҙ” осрашыуы\n“Ике йондоҙ” тапшырыуының хикмәте шунда – уны беҙ күнеккәнсә радио хеҙмәткәрҙәре түгел, ә студияға ҡунаҡ дәрәжәһендә килергә өйрәнгән билдәле шәхестәр үҙҙәре ойоштора. Уларға үҙенсәлекле бурыс йөкмәтелгән: халыҡты бөгөн ниндәй мәсьәләләр борсой, йәшәйешебеҙҙе ниндәй йүнәлештә дөрөҫ итеп алып барырға, тормошта килеп сыҡҡан теге, йәки был сетерекле хәлдәрҙән нисек лайыҡлы, үрнәкле сығыу юлдарын табырға тигән һорауҙарға яуап эҙләү. Фәһемле әңгәмәләребеҙ байтаҡ тупланды ла инде.\n“Ике йондоҙ” тапшырыуына тиҙҙән ике йәш тула. “Бәләкәй” генә булыуына ҡарамаҫтан, тыңлаусылар йөрәгенә юл таба алды ул. Статистик мәғлүмәттәр күрһәтеүенсә лә, ябай халыҡты йондоҙҙарҙың тормош-йәшәйеше, уларға ҡағылған төрлө хәлдәргә фекерҙәре ҡыҙыҡһындыра. Ә тапшырыуҙа ҡатнашыусылар тормош тәжрибәһе, белгәне менән ихлас уртаҡлаша. Микрофон алдында баҙап ҡалғандары ла бар, әммә һүҙгә һүҙ ялғанып, әңгәмә һәр саҡ кәрәкле йүнәлеш ала, уның барышында төрлө ҡыҙыҡлы факттар асылып ҡуя.\nӘйткәндәй, “Ике йондоҙ” тапшырыуында тағы ла кемдәрҙе күрергә, ишетергә теләр инегеҙ? Хаттар, шылтыратыуҙарығыҙ менән беҙгә мөрәжәғәт итегеҙ. Адресыбыҙ: Өфө, Ғафури урамы, 9/1. “Юлдаш” радиоһына, интернет мөмкинлектәрен ҡулланырға күнеккәндәр авторҙың шәхсән битенә инеп яҙа ала.\n“Ике йондоҙ” тапшырыуын “Юлдаш” радиоһы тулҡындарында йәкшәмбе 10 сәғәт 10 минутта һәм 20 сәғәт 10 минутта тыңлағыҙ.\nСығыу ваҡыты 24-07-2018, 06:30 | Ҡаранылар: 100\n«Юлдаш»та «Тамыр» гөрләй\n«Юлдаш»та «Тамыр» һөйләй\n«Юлдаш» радиоһы тәҡдим итә – «Ике йондоҙ»\n“Тормош навигаторы”быҙ һүнмәһен


Яңылыҡтар | Всемирный курултай башкир | Page 2\nАрхангел ҡоролтайы яңы маҡсаттар ҡуйҙы\nPosted on 24.04.2019 by Айгуль\tLeave a comment\n19 апрелдә Архангел ауылының 1-се мәктәбендә Архангел районы башҡорттары ҡоролтайы үтте. Унда 120 делегат һәм саҡырылған ҡунаҡтар ҡатнашты. Ҡоролтай тулыһынса регламент буйынса барҙы: мандат комиссияһының доклады тыңланды, тейешле комиссиялар һайланды.\nБеларусь башҡорттары ҡоролтайға әҙерләнә\nPosted on 16.04.2019 by Айгуль\tLeave a comment\nБелоруссияла V Бөтә донъя башҡорттары ҡоролтайына әҙерлек сиктәрендә башҡорт йәмәғәтселәренең киңәйтелгән ултырышы үтте. Сарала Ҡоролтай вәкилдәре – Башҡарма комитет ағзаһы, «Мираҫ» йыр һәм бейеү фольклор ансамбле директоры Байрас Ишбирҙин һәм ҡурайсы, йырсы Юнир Һағынбаев ҡатнашты.\nҒәйнә башҡорттары V Бөтә донъя башҡорттары ҡоролтайына делегаттар һайлай\nҒәйнә башҡорттары V Бөтә донъя башҡорттары ҡоролтайына делегаттар һайлай. Пермь башҡорттары ҡоролтайы ултырышы 20 апрелдә Чернушка ҡалаһының “Нефтсе” ҡала мәҙәниәт һәм ял үҙәгендә үтә.\nҒафури халҡы ҡоролтайға үҙ делегаттарын күрһәтте\nҒафури халҡы ҡоролтайҙы оло йыйын итеп үткәрҙе. 12 апрелдә район мәҙәниәт һарайы гөрләп торҙо. Фойела халыҡ оҫталарының ҡул эштәренән күргәҙмә ойошторолғайны. Бөтә донъя башҡорттары ҡоролтайынан сарала Ҡоролтай аппараты етәксеһе Заһир Ишкин, Башҡарма комитет ағзалары, БР Мәғарифты үҫтереү институты доценты Фәнзил Саньяров һәм республиканың Милли архив етәксеһе урынбаҫары Нияз Сәлимов ҡатнашты.\nҺарытау башҡорттары йыйын йыя\nҺарытау башҡорттары Пугачев ҡалаһында 19 апрелдә йыйын йыя. Өлкә башҡорттары ҡоролтайы ултырышында Башҡортостандан мәртәбәле делегация ҡатнаша.\nИшембайҙар шәхестәрен онотмай\nPosted on 08.04.2019 by Айгуль\tLeave a comment\nБөтә донъя башҡорттары ҡоролтайы Башҡарма комитеты Башҡортостан автономияһының 100 йыллығына арнап, “Башҡортостан Республикаһы дәүләтселегенең тыуыуы һәм аяҡҡа баҫыуы: 100 шәхес” тигән проект иғлан иткәйне. Уның йомғаҡлау исемлеге Ҡоролтай Советы ултырышында раҫланды һәм иң беренсе сиратта милли хәрәкәттә ҡатнашыусыларҙың тормошо һәм эшмәкәрлеге тураһында китап сығарырға тигән ҡарар ҡабул ителде. Ҡоролтай шулай уҡ муниципалитеттар хакимиәттәренә яҡташтарының исемен […]\nХәйбулла башҡорттары ҡоролтайға йыйылды\nPosted on 01.04.2019 by Айгуль\tLeave a comment\nРеспубликаның 100 йыллығын билдәләү уңайынан Аҡъяр мәҙәниәт йортонда Хәйбулла районы башҡорттары ҡоролтайы үтте. Унда Бөтә донъя башҡорттары ҡоролтайы Башҡарма комитеты ағзаһы, “Киске Өфө” гәзитенең баш мөхәррире Гөлфиә Янбаева, ойошма аппараты етәксеһе урынбаҫары Азамат Сирбаев, Хәйбулла районы башлығы Раил Ибраһимов, Башҡортостандың атҡаҙанған мәҙәниәт хеҙмәткәре, драматург, журналист Сәрүәр Сурина һәм башҡа мәртәбәле ҡунаҡтар ҡатнашты.\nҠаҙағстан башҡорттары Башҡортостан Республикаһының юбилейын билдәләне\nPosted on 25.03.2019 by Айгуль\tLeave a comment\n24 мартта «Аҡбуҙат» башҡорт этномәҙәни үҙәгендә Башҡортостан Республикаһының 100 йыллығына арналған осрашыу үтте. Ватандаштар ҡурайҙа уйнаны, башҡорт халыҡ йырҙарын башҡарҙы, бейене. Алда көтөлгән саралар тураһында һөйләштек, план төҙөнөк.\n“Башҡорт теле һәм әҙәбиәте уҡытыусыһы – 2019” еңеүселәре асыҡланды\nPosted on 22.03.2019 by Айгуль\tLeave a comment\nБөгөн, 22 мартта, Өфөнөң Ҡала мәҙәниәт һарайында “Йыл уҡытыусыһы – 2019” республика конкурсы һәм “Башҡорт теле һәм әҙәбиәте уҡытыусыһы – 2019” төбәк-ара конкурсын йомғаҡлау тантанаһы үтте. Сара бик йылы шарттарҙа республика Хөкүмәте Премьер-министры урынбаҫары вазифаһын ваҡытлыса башҡарыусы Ленара Иванова, мәғариф министры Айбулат Хажин, Башҡортостан Республикаһы Дәүләт Йыйылышы – Ҡоролтайы депутаттары һәм мәғариф хеҙмәткәрҙәре ҡатнашлығында уҙҙы. […]\nРәсәй төбәктәрендә ҡоролтайҙар үтә\n9 мартта Калуганың Матбуғат йортонда (Марат урамы, 10) Калуга өлкәһе башҡорттары йыйыла. Ойошма рәйесе Салауат Әсфәтуллин хәбәр итеүенсә, ултырыш иртән 11-ҙә башлана. 10 мартта Тверь ҡалаһында ҡоролтай ултырышы билдәләнгән. «Милләттәштәребеҙҙе «Затверецкий» мәҙәниәт һарайында (Академик Туполев урамы, 105) көндөҙ сәғәт 2-лә көтәбеҙ», – тип хәбәр итте ҡоролтай рәйесе Марат Бәхтиев.


Мосолман йәштәре осрашты // Йәмғиәт | новости башинформ.рф\nМосолман йәштәре осрашты\n15:01, 10 февраля 2010 Йәмғиәт\nБашҡортостан Республикаһы мосолмандарының Диниә назаратында йәштәр осрашыуы үткәрелде. Бындай сара бында икенсе тапҡырына ойошторола.\nБР мосолмандары Диниә назаратының йәштәр бүлеге етәксеһе Айнур Арсланов әйтеүенсә, бындай осрашыуҙар 18 йәштән 35 йәшкә тиклемге дини йәштәрҙең ялын ойоштороу өсөн кәрәк. Был ҡалала буш ваҡытты үткәреүҙең дини йәштәр йөрөй алмаған дискотека һәм төнгө клубтар кеүек төрҙәренә үҙенсә бер альтернатива булып тора. Бындай осрашыуҙарҙа йәш егеттәр һәм ҡыҙҙар бер-береһе менән таныша, төрлө уртаҡ мәнфәғәттәр таба.\nТеги: дин, йәштәр


Өфөлә «Георгий таҫмаһы» акцияһы башлана | ГТРК «Башкортостан» — Новости Уфы и РБ\nАкция сиктәрендә концерттарҙа, театрлаштырылған хәрби-тарихи тамашаларҙа Георгий таҫмалары таратыласаҡ. Акцияла Рәсәй генә түгел, элекке союз илдәре һәм Европа ла ҡатнаша. 2005 йылда башланған патриотик проект бөтә ҡалаларҙа һәм ауылдарҙа үтә. Ирекмәндәр йәмәғәт урындарында һәм урамдарҙа халыҡҡа георгий таҫмаларын тарата. Ул иҫтәлек символы булып тора һәм “Мин иҫләйем һәм ғорурланам”, тигәнде аңлата. Сараға Башҡортостан халҡы ла йыл да бик теләп ҡушыла. Меңләгән кеше ошо таҫманы тағып, Еңеү көнөн ҡаршылай.


Донъялағы иң ҡурҡыныс юлдан кем йөрөй? » "Йәшлек" гәзите\nГазета "Йәшлек" » Новости » Сәйәсәт » Донъялағы иң ҡурҡыныс юлдан кем йөрөй?\nДонъялағы иң ҡурҡыныс юлдан кем йөрөй?\nДонъя аҡылдан яҙған. Ошо һөйләм һуңғы арала йыш ишетелә түгелме ул? Әлбиттә, ул ҡайһылыр мәлдә битарафыраҡ интонация менән яңғырай, бәғзеләр нисектер ҡыуанған кеүек әйтә. Әммә һөйләмдең мәғәнәһе шул уҡ ҡала. Бәлки, аҡылдан шашыуҙа тотош донъяны ғәйепләү дөрөҫ тә түгелдер. Бәлки, айырым кешеләрҙе атарғалыр. Мәҫәлән, көпә-көндөҙ ил бюджетын талаған ҡайһы бер чиновниктарҙы исемләп һанарғалыр. Хәйер, бөгөн улар әҙме-күпме әйтелә лә башланы инде. Анауы Бостон марафонында теракт яһаған ағалы-ҡустылы Царнаевтарҙы аҡылында тип кем әйтһен. Шулай ҙа уларҙың кем ҡулындалыр бәйле ҡурсаҡ булыуы ла бар бит әле. Бығаса сағыштырмаса тыныс ҡына йәшәп ятҡан Белгород ҡалаһы үҙәгендә атыш ойошторған Сергей Помазунды нисек атарға бынан ары?\nУрамда һытыҡ йөҙҙәрҙең күп булыуы ла хәлдең мөшкөл булыуын белдергәндәй. Был пессимистарға мотлаҡ шулай. Урамдан инеп, телевизор төбөнә ултырһаң, үҙәк каналдарҙағы шоуҙар, бөтмәҫ-төкәнмәҫ детективтар, яңылыҡтарҙа донъяның төрлө мөйөшөнән бер-береһен тиҙ-тиҙ генә алмаштырған репортаждар – бөтөнөһөнөң артынан “эйәреп” тә өлгөрөп булмай. Тимәк, мейең мәғлүмәттәрҙән “ҡайнай” башлай. Шунан, әлбиттә, аҡылға хилафлыҡ килеүе мөмкин. Күршең инеп, тағы хаҡтар артыуы тураһында дәлилдәрен килтереп һөйләһә, үҙеңде бөтөнләй ер сигенә китерҙәй итеп тоя башлайһың. Тап мәғлүмәттәрҙең күплеге беҙгә теге йәки был ваҡиғала оҙаҡ туҡталырға ирек бирмәй.\nӘ шулай ҙа йәнә лә бер байҡау яһайыҡ әле донъя хәлдәренә.\nТөп идеологың кем?\nБостонда шартлауҙар ойоштороуҙа ғәйепләнеүсе Джохар Царнаев теракт ҡылырға 26 йәшлек ағаһы Тамерландың өндәүе хаҡында белдергән. Джохар, уға ни бары 19 йәш, ҡулға алынған ваҡытта яраланыу сәбәпле, дауаханаға эләккән, ә ағаһы һәләк булған. Был әҙәмдәр бер ниндәй ҙә халыҡ-ара террор ойошмаһы менән бәйле түгел, ә икәүҙән-икәү генә шундай аҙым яһарға булғандар, имеш. Америка махсус хеҙмәттәре, Царнаевтар Доку Умаров менән бәйләнештә тора, тип шикләнә.\nБостон марафоны ваҡытындағы фажиғә тураһында яҙғайныҡ инде. Америка бындай терактты 2001 йылдың 11 сентябренән (иҫләйһегеҙҙер – АҠШ, Нью-Йорк, Манхеттен, Бөтә донъя сауҙа үҙәгенең “игеҙәк” башнялары, 3000 самаһы ҡорбан, “Әл-Ҡаиҙә”) күргәне булмаған.\nДжохар, ярай, ағаһының артынан эйәреүен әйтә, ә Белгород “һунарсыһы” һуң? Ул ниндәй идеология артынан барған? Был аҙнаның ике көнөндә, 23 һәм 24 апрелдә, Белгородта матәм иғлан ителде. Асыҡлауҙарынса, Сергей Помазун тигән берәү тиктомалдан “Һунар” магазинында, урамда кешеләрҙе атҡан да, автомобиленә ултырып ҡасҡан. Уның аҡылы бар тип әйтеп буламы? Алты кешенең ғүмерен өҙгән. Уны оҙаҡ эҙәрлекләп, ниндәй ҙә булһа мәғлүмәт биргән кешегә бүләк вәғәҙә итеп, саҡ-саҡ тоттолар. 32 йәшлек ир бығаса дүрт статья буйынса хөкөм ителгән булған. Полиция фекеренсә, енәйәтселә бер нисә төр ҡорал булыуы ихтимал.\nРФ Президенты ҡарамағындағы бала хоҡуҡтары буйынса вәкил Павел Астахов, әлеге ике фажиғәне бәйләгәндәй, Твиттер селтәре аша фекерен белдергән. Ул, моғайын, Америкала һуңғы ваҡытта кешене урамда, өйҙә йә мәктәптә атыуҙың йышайыуын әйтергә теләгәндер. Америка сценарийы беҙҙә лә ҡабатлана, тигән ул. Ҡушма Штаттар йәмәғәтселеге әле ҡорал йөрөтөү тураһындағы законды ҡайтанан ҡарау тураһында һүҙ ҡуйырта.\n1993 йылғы Рәсәй Конституцияһында ҡорал тураһында ике генә урында телгә алына. 31-се статьяла митингылар, йыйындар, демонстрацияларҙың ҡоралһыҙ үтергә тейешлеге әйтелһә, 71-се статьяла, һүҙмә-һүҙ алғанда: ”…определение порядка оборота оружия отнесено к ведению федеральных органов государственной власти”, – тиелә. Шул уҡ йылды “Ҡорал тураһында” закон сығып, уға ярашлы, газ, электр һәм башҡа хәрби булмаған ҡорал йөрөтөүгә рөхсәт бирелә. Был саҡта дөйөм халыҡтың өс проценты закон нигеҙендә ҡорал йөрөтөү хоҡуғын ала. Артабан 1996 йылда яңы закон ҡабул ителеп, ҡорал “мөмкинлектәре” киңәйә. 2001, 2003, 2004 – 2005 йылдарҙа ҡорал тотоуға тағы рөхсәт бирелә.\nБөгөн Дәүләт Думаһының ҡайһы бер депутаттары ҡоралды бөтөнләй легалләштереү яҡлы. Кеше үҙен яҡлай алырға тейеш. Мәҫәлән, шул Белгородта баяғы енәйәтсе кешегә ата башлағас, уға урамдан үтеп барған башҡа ҡораллы кешеләр атып, бәлки, уны туҡтата алыр ине, тигән фекер яңғыраны. Әйҙәгеҙ, улайһа, берәйһе менән һүҙгә килешәйек, йә былай ғына тотайыҡ та атышырға сығайыҡ! Ҡорал йөрөтөүҙе ябай граждандар араһында бөтөнләй тыйыу дөрөҫөрәк булмаҫ инеме икән?!\nДонъяның аҡылдан яҙыуы ғәйеплеме бында? Оло кеше ошо тәңгәлдә “Алға, коммунизмға!” тигән саҡырыуҙы иҫләр ине, моғайын. Бөгөн күптәр киләсәктең яҡты булыуына шик тота. Идеология юҡ, тип ҡырт киҫә бәғзеләр.\nБоливияның Юнгас провинцияһында донъяла иң ҡурҡыныс юл бар икән. “Үлем юлы” тип йөрөтөлә ул. Юлдың төп өлөшөнөң киңлеге 3,5 метр ғына. Ғәжәп түгел, тиерһегеҙ. Эш шунда – юлдың бер яғы текә тау, икенсеһе 1200 – 1800 метр тәрәнлектәге упҡын. Кешелекте кемдер бөгөн шул юлдан алып барған кеүек.\nӘ был ваҡытта…\nРәсәй халҡы оҙаҡ ҡына ваҡыт совет кешеһе исеме аҫтында үҙенең бөйөк юлбашсыһы артынан эйәрҙе. Уның образына табынды, һәйкәлдәр ҡойҙо, урамдарҙы уның исеме менән атаны, идеологияһын хупланы, уға арнап әҫәрҙәр ижад итте, йырҙар яҙҙы. Беҙҙең телдә лә “Ленин бабай” тигән яҡын һүҙ булды.\n22 апрелдә 143 йыл элек Владимир Ильич Ульянов-Лениндың донъяға килгәнен, белмәһә, бөгөнгө заман йәш быуыны белмәйҙер. Үҙ дәүерендә үҙ маҡсаттары менән дөрләп янған Ленин совет осоронда ла күптәр өсөн тере ҡалды, уның мәйете ятҡан мавзолейға йыл әйләнәһенә халыҡ ағылды. Уның һүҙҙәрен, әйткәндәрен, саҡырыуҙарын онотмаған быуын йәшәй әле арабыҙҙа.\nҮрҙә яҙылған ҡораллы енәйәтселәргә ни ҡыҫылышы бар Лениндың, тигән һорау тыуыр күптәрҙә. Аңлағанға – ишара был, йәмәғәт. 19 йәшлек террорсы Царнаевтың “ағайымдың идеяһы” тигәненә ҡарата үҙенә күрә бер яуап.\n“Вечерняя Москва” гәзите Лениндың билдәле фразаларын иҫкә төшөргән.\n“Беҙҙең өсөн бөтә сәнғәт араһында иң мөһиме – кино” (“Из всех искусств для нас важнейшим является кино”). Бөгөнгө фильмдар беҙгә нимә бирә? Экрандарға инә яҙып ҡараған мәғәнәһеҙ Америка фильмдары? Уларға үҙебеҙҙең режиссерҙар ҙа эйәрә. Ғаилә менән кинәнеп ултырып ҡарарлыҡ кинотаҫмалар күпме? Яуапты үҙегеҙгә шым ғына үҙегеҙ әйтегеҙ.\n“Уҡырға, уҡырға һәм уҡырға” (“Учиться, учиться и ещё раз учиться”). Бөгөн был һүҙҙәр мәғариф реформаһын ғына иҫкә төшөрөп, беҙҙе ҡалтырата кеүек, шулаймы? Әле Рәсәйҙең мәғариф һәм фән министры Ливанов әфәндене отставкаға ебәреүҙе Дәүләт Думаһының өс партияһы талап итә.\n“Шундай партия бар!” (“Есть такая партия!”). СССР тарҡалғанға тиклем халыҡ бер партия йоғонтоһонда йәшәне. Һәм, ололар иҫләүенсә, уларға ул йоғонтола әллә ни насар ҙа булмаған. Бөгөн партиялар күп, төрлөһө төрлө яҡҡа тарта, бәғзеһенең бер ҙә генә лә абруйы юҡ, халыҡ, күп осраҡта, фирҡәләрҙең идеяһын, уй-ниәтен дә аңламай. Аңлатыусы юҡ. Халыҡҡа килеп етмәй.\n“Мираҫты һаҡлау ошо мираҫ менән генә риза булыу тигәнде аңлатмай” (“Хранить наследство – вовсе не значит ещё ограничиваться наследством”). Иң тәү сиратта нимә иҫегеҙгә төштө? Моғайын да, атайығыҙҙан ҡалған мираҫ түгелдер? Ил халҡына өлөш булған мираҫ тураһында уйлап ҡуйғандыр күбегеҙ. Ер байлығы, тәбиғәт биргән муллыҡ хаҡында әйтәм. Лениндың бер быуаттан да элегерәк һөйләгәне бөгөн тап шул мираҫты хәтергә төшөрә. Нефть, газ, алтын-көмөш, урман, йылға-күлдәр…\nИрекһеҙҙән, аласыҡ һалырға ла ағас ҡырҡыу хоҡуғынан яҙып барған замандаштарҙы күҙ алдына килтерҙем. Йәнә, олигарх ҡулына төшкән йылға тирәһенә яҡын бара алмаған урындағы кешеләр иҫкә төштө. Мираҫмы?\n“Кешеләр, теләһә ҡайһы әхлаҡи, дини, сәйәси, социаль фразалар, мөрәжәғәттәр, вәғәҙәләр артында теге йәки был кластың мәнфәғәттәрен эҙләп табырға өйрәнмәйенсә, һәр ваҡыт сәйәсәттә алдаҡтың йүләр ҡорбаны булды һәм булып ҡала” (“Люди всегда были и всегда будут глупенькими жертвами обмана и самообмана в политике, пока они не научатся за любыми нравственными, религиозными, политическими, социальными фразами, заявлениями, обещаниями разыскивать интересы тех или иных классов”). Быға бөгөнгө заманда йыш яңғыраған “Халыҡ – һарыҡ” тигән әйтемде тура килтерһәк, бигерәк тупаҫ булырмы икән? Һәр хәлдә, Ленин, юлбашсы булараҡ, халыҡты кемдәр, ниндәй урынға ҡуйғанын дөрөҫ тоҫмаллап әйткән бит.\n“Йәмғиәттә йәшәп, унан азат булыу мөмкин түгел” (“Жить в обществе и быть свободным от общества нельзя”). Был темаға бәхәстәр интернет киңлектәрендә бихисап. Бер форумда яҙыуҙарынса, бары тик кеше йәшәмәгән утрауҙа ғына йәмғиәттән азат булырға мөмкин.\nБеҙ йәмғиәттә тыуабыҙ, үҫәбеҙ, йәшәйбеҙ һәм яҡты донъя менән хушлашабыҙ. Йәмғиәткә беҙ төкөрөп ҡарайбыҙмы, йә ул беҙгәме – уныһы мөһим түгел. Мөһим шуныһы – беҙ йәмғиәттән башҡа йәшәй алмайбыҙ. Арабыҙҙа төрлө кеше бар. Ҡыҙғаныс, әгәр уйламағанда шул йәмғиәттәшебеҙ ҡулынан ғүмеребеҙ өҙөлһә. Царнаевтарҙы, Помазундарҙы туҡтатырлыҡ көс кенә лә булһа…\nСығыу ваҡыты 26-04-2013, 12:23 | Ҡаранылар: 835\nИслам традицион була аламы?\nЙәмәндә ут сыҡты\nӨйөм – ҡәлғәм, бында миңә хәүеф янамай, тип ауыҙ тултырып әйтә алабыҙмы?\nАУЫЛҒА НИМӘ ЕТМӘЙ?\nҺуғыш асам тип күп ҡысынма, илеңә ҡайтыр


Саҡмағош районының «Базы» хужалығы комбайндары һуңғы гектарҙарҙа иген ура\nОшо көндәрҙә улар ураҡты тулыһынса тамамларға иҫәп тота. Хужалыҡ механизаторҙары үҙ -ара ярыш та ойошторған. Кем иң күп ашлыҡ йыя? Алдынғы хеҙмәтсәндәр менән Рөстәм Хәмитов та осрашты. Республика етәксеһе комбайнға ултырып быйылға уңышты йыйыуға үҙ өлөшөн дә индерҙе.\nБыл медицина креслолары ҡайһы берәүҙәр өсөн йәшәү сығанағы. Бөйөр сирҙәре менән яфаланыусылар ҡанын таҙартыу өсөн гемодиализ үҙәгенә аҙнаһына өс тапҡыр килергә мәжбүр. Дүрт сәғәткә һуҙылған процедураны үтмәйенсә улар тулы көсөнә йәшәй алмай. Элек пациенттар ҡан таҙартыу өсөн баш ҡалаға йөрөп аҙапланһа, Кушнаренкола барлыҡҡа килгән гемодиализ лабораторияһы хәлде күпкә яҡшыртҡан.\nКушнаренколағы диализ үҙәге Кушнаренко һәм Саҡмағош районынан 19 кешене хеҙмәтләндерә. Республика етәксеһе бындай үҙәктәргә мохтажлыҡ менән ҡыҙыҡһынды. Белгестәр әйтеүенсә, республикала әле ун һигеҙ ойошндай үҙәк барлыҡҡа килгән һәм яһалма бөйөргә мохтаждар өҙлөкһөҙ медицина ярҙамы ала. Рөстәм Хәмитов райондың аҙыҡ түлек сәнәғәте менән дә ҡыҙыҡһынды. Иҫке Ҡурмаш ауылында эш башлаған кондитер цехы эшмкәрлеге менән танышты.\nБында 15 төр прәник, 5 төр печенье һәм мармеладтар етештерәләр. Продукция күрше республикаларға ла оҙатыла. Уның ҡарауы үҙебеҙҙең магазин кәштәләрендә сит өлкә ризыҡтары. Рөстәм Хәмитов ауыл кибетенә инеп Башҡортостанда етештерелгән аҙыҡ-түлек ассортименты менән ҡыҙыҡһынды.\nӘ бит үҙебеҙҙә етештерелгән ризыҡтар күпкә сифатлыраҡ һәм арзаныраҡ та. Рөстәм Хәмитовҡа Саҡмағош районының һөт заводында асылған яңы линия эшен күрһәттеләр. Цехтарҙа һөт ризыҡтарын яңыса ҡаптарға ҡоялар. Стерилизаторҙар минутына 7200 литр һөт эшкәртеү ҡеүәтенә эйә.\nСаҡмағошта Рөстәм Хәмитов ураҡ барышы менән дә ҡыҙыҡһынды. Тотош республикала иң алдынғыларҙың береһе- ,,Базы,, хужалығында комбайндар һуңғы гектарҙарҙа ураҡ эштәре башҡара. Уңыш йылдың ҡоро килеүен иҫәпкә алғанда ярайһы уҡ яҡшы.\nКомбайнсылар бында үҙ-ара ярыш та ойошторған. Һәр меңенсе центнер һайын техникаға бер йондоҙ йәбештерәләр. Рәүеф Ғәүмәров үҙ алдына егерме мең центнер урыу маҡсаты ҡуйған. Әле комбайн бортында ун туғыҙ йондоҙ былҡый. Егерменсеһен алырға бер нисә гектар ғына ҡалған. Шәхси рекорд ҡуйыуҙа Рөстәм Хәмитовтың да өлөшө бар. Республика башлығы бер аҙға алдынғы комбайнсының ярҙамсыһы ролен үтәне.\nЭш сәфәре барышында Рөстәм Хәмитов Саҡмағошта каток төҙөлөшөн дә ҡараны. Район үҙәгендә барлыҡҡа киләсәк спорт майҙансығында әле боҙ һыуытыу системалары урынлаштырыла. Төҙөлөш октябрь баштарында тамамланырға тейеш. Каток ҙур хоккей талаптарына яуап бирә һәм киләсәктә бында күләмле чемпионаттар уҙғарыу мөмкинлеге бар.


Медициналағы иң киҫкен мәсьәлә табиптар етешмәүе - Bash.News\nМедициналағы иң киҫкен мәсьәлә табиптар етешмәүе\nМедициналағы иң киҫкен мәсьәлә табиптар етешмәүе https://bash.news/news/85175_medicinalay_i_kiken_msl_tabiptar_eteshme\n29 ноя 2018, 22:50\nНоябрь айындағы һаулыҡ һаҡлау өлкәһенә йүнәлтелгән 300 ашыу мөрәжәғәттең яртыһы тиерлек тап ошо проблемаға ҡағыла. Һуңынан ғына халыҡты медицина учреждениеларының аҙ булыуы, ҡорамалдарҙың етешмәүе һәм дарыуҙар менән тәьмин ителеш насарлығы борсой. Был турала Радий Хәбиров үткәргән сәләмәтлек сәғәтендә белдерҙеләр. Кәңәшмәлә ошо мөрәжәғәттәрҙән сығып медицина өлкәһен белгестәр менән тәьмин итеү мәсьәләһе өйрәнелде.\nБындай ялыуҙар айырым бер төбәк күренеше генә түгел. Медицина белгестәре етешмәүе тотош илгә хас. Ҡайҙалыр фельдшер юҡ, ниндәйҙер ауылда терапевт етешмәй, ә инде махсус белгестәр тураһында һөйләп тораһы ла түгел. Был мәсьәләне хәл итеү өсөн республикала бер нисә йыл элек ауыл табибы программаһы ла эшләй башланы. Әммә һөҙөмтә шытланырлыҡ түгел.\nФлорида Абдрафиҡова, фельдшер: “Килеп эшләгән табиптар юҡ. Бынан сыҡҡан кеше уҡып килһә бер аҙ ғыа эшләп китә”.\nБыйыл программа буйынса 111 белгес ҡайтарылған. 100 табип һәм 11 фельдшер. Артабан да йыл һайын ошо сама белгес ҡайтарыу планлаштырылған. Ләкин ихтыяжды ҡаплау өсөн был темптар бик түбән, тине Радий Хәбиров. Программаны тормошҡа ашырыу өсөн тағы ла илле миллион һум өҫтәргә ҡушты. Йәғни, тағы ла илле табипҡа күберәк.\nШулай ҙа кадрҙар дефицитына төптәнерәк ҡарау зарур, тине республика етәксеһе. Йәмғиәттә кеше һаулығы һағында тороусыларҙың абруйын күтәреү, изге һөнәр исемен кире ҡайтарыу мөһим.\nРадий Хәбиров, Башҡортостан Башлығы вазифаһын ваҡытлыса башҡарыусы: “К сожалению социальные сети стали местом растаптывания, уничтожения врачей по часто ложным обвинениям и суждениям. Нам надо это перебарывать. Нужно избавляться от недобросовестных врпчей. Но честных больше”.\nӘ инде медицина өлкәһенең матди-техник базаһын нығытыуҙы хөкүмәт үҙ өҫтөнә ала. Йыл аҙағына тиклем республикаға меңдән ашыу диагностика ҡоролмаһы һатып алынасаҡ. Магнит-резонанс тамографтары, ангиографтар һәм башҡа теүәл техника.\nБрисбен, Канзас һәм Колорадо\n11:23, 18 сен\nБашҡортостанда медицина кадрҙарына ихтыяж кәмей бара\nРеспублика дауаханаларында диагностика аппаратураһының 84 проценты туҙған\n15:14, 13 сен\nИлдең иң яҡшы кардиологтары Өфөлә йыйылды\n13:00, 12 сен


8 Декабрь 2017, 00:14\nӘсәйемдең исеме – Айһылыу. Ул балалар баҡсаһында тәрбиәсе булып эшләй. Аш-һыуға бик оҫта, бигерәк тә манты, ҡаҙаҡ һалмаһы, билмән, ҡоймаҡ, төрлө бәлештәрҙе тәмле бешерә. Беҙ әсәйебеҙҙе ныҡ яратабыҙ.Айтуған КИЛДЕБАЕВ.\nӘсәйемдең исеме – Айһылыу. Ул балалар баҡсаһында тәрбиәсе булып эшләй. Аш-һыуға бик оҫта, бигерәк тә манты, ҡаҙаҡ һалмаһы, билмән, ҡоймаҡ, төрлө бәлештәрҙе тәмле бешерә. Беҙ әсәйебеҙҙе ныҡ яратабыҙ.\nБик матур һәм иң изге кешем – әсәйем. Уның исеме – Зифа. Әсәйем эшлекле, аш-һыуы телеңде йоторлоҡ, бәйләмдәре иҫ китерлек. Беҙҙең ғаиләлә барыһы ла ул бәйләгән йылы йөн ойоҡ һәм бейәләйҙәрҙе кейеп йөрөй.\nӘсәйем тау колледжында тәрбиәсе булып эшләй. Һеңлем менән икебеҙҙе бик ярата. Көн һайын тәмлекәстәр менән һыйлай. Өйгә эштәребеҙҙе әҙерләргә ярҙамлаша. Бергәләшеп кино, йәнһүрәттәр ҡарарға яратабыҙ. Әсәйем – минең кәңәшсем дә, серҙәшем дә. Ул өйҙә булмаһа, беҙгә күңелһеҙ.\nКем беҙҙе гел иркәләй,\nУнһыҙ донъябыҙ тулмай?\nӘсәй! Ул – яҡты ҡояш,\nӘсәй! Беҙгә – тулы ай!\nӘсәй – ул атҡан сәскә,\nЙылы усаҡ ул өйҙә.\nИртәндән алып кискә\nБеҙ тиеп өҙгөләнә.\nСәлим ҒӨБӘЙҘУЛЛИН, V синыф уҡыусылары.\nӘсәйемдең матур йылмайыуын, йылы ҡулдарын бик яратам һәм үҙен хөрмәт итәм. Һеңлем менән мине ел-ямғыр тейҙермәй үҫтереп килә. Ауыр ваҡыттарҙа һәр саҡ ярҙамға килергә әҙер, тәртипле, эшлекле булырға өйрәтә. Беҙ ҙә ҡәҙерлемдең йөҙөнә ҡыҙыллыҡ килтермәҫкә тырышабыҙ.\nУл – беҙҙең өйҙөң ҡояшы. Әсәйем балалар баҡсаһында тәрбиәсе булып эшләй. Үҙе бик уңған, тәмле итеп бешерә, ойоҡ, бейәләйҙәр бәйләй. Беҙҙе кешеләргә ярҙамсыл, ихтирамлы, иғтибарлы булырға өйрәтә.\nЭльвира БАЙҒАБУЛОВА, VI синыф уҡыусылары.\nАҡъярҙағы 2-се мәктәп.\nСулпан йондоҙ – таң йондоҙо,\nӘсәйем дә, шул йондоҙҙай,\nЙондоҙ исемен йөрөтөп,\nНур һибә әсәкәйем.\nУл булһа һәр саҡ янымда,\nӘсәйҙең мин бәхете,\nУның менән бик рәхәт.\nБулһын өсөн ул гел шат,\n«Бишле»ләр алам һәр саҡ.\nНәркәс РЫЖОВА, VI синыф уҡыусылары.\nУның исеме лә матур: Рәмзәнә, үҙенә тап килеп тора. Иң матур, иң сибәр, иң һөйкөмлө, иң аҡыллы, иң яҡшы кеше ул минең әсәйем. Беҙгә – ике ҡыҙына ғүмер бүләк иткән һәм һәр беребеҙгә мәғәнәле мосолман исемдәрен ҡушҡан. Әсәкәйебеҙҙең һөйөү тулы күҙҙәре, аҡыллы кәңәштәре тормошобоҙҙа дөрөҫ юл күрһәтеп кенә тора.\nҠарт өләсәйем Фәрзәнә һымаҡ, ул да – ейәнсәренә мәрхәмәтле, яҡты күңелле өләсәй. Райхана апайым да, мин дә әсәйебеҙҙең йөрәк йылыһын, ҡулдарының шифаһын тоябыҙ.\nМәҙинә АҠЫЛОВА, VIII синыф уҡыусыһы.\nӘбүбәкер мәктәбе, Хәйбулла районы.\nҠәҙерлем ашнаҡсы булып эшләй. Үҙе бик тә егәрле. Ял көндәре беҙҙе тәмлекәстәр менән һыйлай. Мин дә уға оҡшарға тырышам. Ярҙам булһын тип, һауыт-һаба, иҙән йыуам, гөлдәргә һыу һибәм. Әсәйем – шул тиклем изге күңелле, алсаҡ һәм мәрхәмәтле кеше. Өйгә үҙен һағынып ҡайтам.\nБеҙгә ғүмер биргән, тормошто дауам иттереүсе, быуындарҙы бәйләүсе илаһи зат һин, әсәйем! Бала саҡта, төн йоҡоларың ҡалдырып, бишек тирбәткән, илағанда ҡайнар ҡосағыңа алып йыуатҡан, аҡты – ҡаранан, ҡараны аҡтан айырырға өйрәткән изге йән дә һин. Әлегеләй ҡояш кеүек мәңге балҡып, тормошобоҙҙо йәмләп йәшә, ҡәҙерлем!\nВилена ВӘЛШИНА, VII синыф уҡыусыһы.\nӘлдә һин бар әсәйем.\nҺиңә оҡшарға тырышып,\nФәһем алып йәшәйем.\nӨйрәтәһең тик яҡшыға,\nТырыш, уңған булырға.\nАуырлыҡтар килеп тыуһа,\nТүҙем, сабыр булырға.\nӘсәйҙәр көнөнә арналған «Әсәләр нур сәсәләр» исемле концертты алтынсылар моңло йыр менән башлап ебәрҙе. Һәр сығышта тиерлек был изге заттарҙың бөйөклөгө, балаға булған һөйөүе сағылды. «Азамат» өлгөлө бейеү ансамбле башҡарыуында «Байрам», «Башҡортостан-гөлбостан», «Һылыуҡай» бейеүҙәре яҡындарыбыҙҙың күңелен тағы ла күтәреп ебәрҙе. Бәләкәй генә булыуҙарына ҡарамаҫтан, башланғыс синыфтар сәхнәлә үҙҙәрен иркен тотоп, йыр-бейеүҙәре менән ҡыуандырҙы. Матур кисәбеҙ күмәкләшеп «Гүзәл тыуған еребеҙ» исемле йыр менән тамамланды.\nЯбалаҡлап ҡарҙар яуҙы,\nЕргә яңы көн тыуҙы.\nЯңы тыуған сабыйына\nЙәш әсә ҡулын һуҙҙы.\nӘ бәпесе көтмәгәндә\nӘсә кеше балҡып китте,\nШунан ҙур бәхет бармы?\nАуыр булған саҡтарҙа ла\nӘсәй минең янымда.\nИңдәренә башым һалам,\nИркәләсе тағын да.\nҠолғана ауылы, Бөрйән районы.\nНурҙай балҡый йөҙҙәре.\nЯратып һәм наҙлап баға\nҺөйөү тулы күҙҙәре.\nНур һибелһен һәр саҡ йөҙөңдән.\nТышта буран, ә мин өйҙә\nХәҙер эштән арып ҡайтыр,\nКөтәм...Көтәм... Әсәйем юҡ...\nСамауыр күптән әҙер.\nИҙәндәр ҙә һеперелгән,\nҠайтып инер ул хәҙер.\nАзалиә КАМАЛОВА, VII синыф уҡыусыһы.\nӨмөтбай мәктәбе, Баймаҡ районы.


Яҙғы культуралар сәсеү 50 процентҡа үтәлде // Иҡтисад | новости башинформ.рф\nЯҙғы культуралар сәсеү 50 процентҡа үтәлде\n15:19, 11 мая 2010 Иҡтисад\nРеспубликала сәсеү кампанияһы тулы көскә бара. БР Ауыл хужалығы министрлығынан хәбәр итеүҙәренсә, Башҡортостанда яҙғы сәсеү 50 процентҡа үтәлде. Мәҫәлән, Саҡмағош районында яҙғы культураларҙы сәсеү тулыһынса тамамланды. Район аграрийҙары алдында шәкәр сөгөлдөрө һәм көнбағыш сәсеүҙе дауам итеү бурысы тора. Бөгөнгө көнгә улар буйынса күрһәткестәр 22 һәм 75 процентҡа тигеҙ.\nШаран районында дөйөм майҙандың 73 процентына сәселгән. Шуның 93 проценты – бойҙай, арпа, һолоно индереп, иртә яҙғы культуралар. Шәкәр сөгөлдөрөнә бүленгән майҙандың 95 процентына сәселгән. Республиканың башҡа райондары араһында был иң юғары һөҙөмтә. Нуриман районында яҙғы культуралар планлаштырылған майҙандың яртыһынан ашыуына сәселгән. Май аҙағында ҡарабойҙайҙы сәсә башлаясаҡтар. Нуриман районының ауыл хужалығы идаралығы начальнигы Ғафуан Хәйруллиндың һүҙҙәренә ҡарағанда, бындай сроктар төнгө ҡырауҙар ихтималлығын иҫәпкә алып билдәләнә.\nКөйөргәҙе районында ла сәсеү планының байтаҡ өлөшө үтәлгән, унда 30 мең гектарҙан ашыу майҙанға сәселгән. Яҙғы культураларҙан тыш, райондың бөтә хужалыҡтары көнбағыштың – 63, шәкәр сөгөлдөрөнөң 76 процентын сәскән.\nБөгөн республиканың 16 районында шәкәр сөгөлдөрө сәсеү бара. Дәүләкән районы алдынғылыҡты биләй, унда сөгөлдөр плантацияларының 91 процентына сәселгән. Благовар сөгөлдөрсөләрендә һөҙөмтә насар түгел — 90%, Баҡалы районында – 80 процент.\nКөнбағыш орлоҡтарын 27 район хужалыҡтары индерә. Шаран районынан тыш, был культура Стәрлетамаҡ (82%) һәм Мәләүез райондарында (75%) күберәк сәселгән.


«Киске Өфө» гәзитенең сайты - АСЫЛЫБЫҘҒА ТОҒРОБОҘ - 2014 - Мәҡәләләр\nШуға ла уларҙың театр тәнҡитселәре, милләтегеҙгә хас ошо сифатты һаҡлағыҙ, тип әйтеүҙән арымай. Хис-тойғоларға ҡоролған, кеше тәбиғәтенең асылын күрһәтергә ынтылған, рух башланғысын художестволы һүҙ менән тоташтырған театр ихласлығы менән тамашасының һөйөүен яулай ҙа инде.\nБашҡорт драматургияһының "Алтын фонды"н тәшкил иткән бөтөн әҫәрҙәр ҙә милли театрҙа булырға тейештер ул. Шул уҡ ваҡытта милли театрҙың үҙ ҡаҙанында ғына ҡайнауы ла дөрөҫ түгел. Сит ил драматургтарының бөйөк әҫәрҙәрен дә онотмаҫҡа тейешбеҙ. Минең шәхсән үҙемә Корея пьесалары, уларҙың фәлсәфәһе оҡшай. Донъяла башҡа халыҡтар ҙа йәшәй, уларҙың да мәҙәниәте, донъяға фәлсәфәүи ҡарашы бар. Әлбиттә, мәңгелек ҡиммәттәр бөтөн халыҡтар өсөн дә бер, сөнки беҙ барыбыҙ ҙа Аллаһы Тәғәләнең ҡурсыуында. Үҙ-үҙенә генә бикләнгән милләт үҫештән туҡтай.\nЙырлы, бейеүле пьесаларға халыҡ байрамға йөрөгән кеүек йөрөй. Шул уҡ "Ҡоҙаса"ны ғына алайыҡ. Б. Бикбай менән З. Исмәғилевтың был әҫәрен күпме генә ҡараһаң да, ялҡытмай. Ни эшләп хәҙерге драматургтар ошондай әйберҙәр яҙмай икән, тип гел уйлай инем, яңыраҡ М. Багаевтың "Аҡса - бер муҡса" тигән пьесаһын уҡыным, ул тап ошо байрам кәйефе тыуҙыра торған әҫәр яҙған. Комедияны еңел-елпе жанр, тип ҡарарға ярамай, билдәле булыуынса, драмаһыҙ бер комедия ла булмай. Унан һуң, үҙ-үҙеңә ирония менән ҡарай белеү - рухи үҫештең иң дөрөҫ юлы һәм ысулы. Халҡыбыҙға моң тәбиғәттән бирелгән, шуға ла музыкаль комедиялар һәр ваҡытта ла тамашасыны үҙенә ылыҡтыра. Республикала күптән Музыкаль комедия театры асырға ваҡыт.\nЙыш ҡына театрҙарҙы ябайлыҡта ғәйепләп, милли театр үҫергә, Европа театр сәнғәте кимәленә күтәрелергә, халыҡты тәрбиәләргә тейеш, тиһәләр ҙә, халыҡҡа, уның тәбиғи асылына ҡаршы барып булмай. Ошо ябайлыҡ, ихласлыҡ башҡорт театрының нигеҙен тәшкил итеүен онотмайыҡ. Беҙ, башҡорттар, ошо сифаттарыбыҙ менән яҡшыбыҙ, шуның менән башҡаларҙан айырылып торабыҙ, беҙҙе башҡалар ошолай булғаныбыҙ өсөн ярата. Башҡорт театрҙары бөгөнгө заманда ла ошо хәҡиҡәткә, тимәк, үҙ асылына тоғро әле.\nЯҙылған: 15.09.14 | Ҡаралған: 1230


Кардиоүҙәктең хирургия корпусы төҙөлә башланы\n11 Июль 2019, 11:25\n“Һаулыҡ һаҡлау” милли проектын тормошҡа ашырыу сиктәрендә Республика кардиоүҙәгенең хирургия корпусын төҙөү ҡаралғайны. Кисә күптән көтөлгән ошо төҙөлөш башланды. Был мөһим сарала Башҡортостан Башлығы вазифаһын ваҡытлыса башҡарыусы Радий Хәбиров ҡатнашты һәм буласаҡ корпустың нигеҙенә капсула һалды.\nТөҙөлөштө Өфөнөң “Фирма СУ-10” компанияһы башҡара. Төҙөүселәр йыл аҙағына бинаны ҡороп бөтөргә һәм һыуыҡ миҙгелдә артабанғы эштәрҙе алып барыу өсөн йылы бирергә вәғәҙә итә. Хирургия корпусын 2020 йылдың аҙағында файҙаланыуға тапшырыу ҡаралған. Эшкә тотонған компанияның бай тарихын һәм тәжрибәһен, ҡеүәтле производство базаһын иҫәпкә алғанда, был пландың тормошҡа ашырылыуы шик тыуҙырмай.\nӨр-яңы заманса дауалау ҡорамалдары менән йыһазландырылаған корпус 2,62 миллиард һумға барып баҫа. Ауырыуҙар ҡулай ике урынлы палаталарҙа ятып дауаланасаҡ. Заманса медицина ҡорамалдары ярҙамында күберәк операциялар яһарға мөмкинселек тыуа. Артабан әле эшләп килгән дауахана бинаһының өс ҡатында реконструкция үткәреү ҡаралған.\n- Быйыл беҙ ике ҙур поликлиника һәм 25 фельдшер-акушер пунктын сафҡа индерәбеҙ. Туймазыла, Дүртөйлөлә, Языковта юғары темпта яңы дауаханалар төҙөлә. Эш күләме бик ҙур булыуға ҡарамай, төҙөүселәр графиктан тайпылмай. Беҙҙең төп маҡсат – кешеләр оҙағыраҡ йәшәһен, һау-сәләмәт булһын, - тине Радий Фәрит улы яңы төҙөлөштө ҡарағанда, журналистарҙың һорауына яуап биреп.\n“Башинформ” агентлығы материалдарын файҙаланып, Рәсүл Байгилдин әҙерләне.\n“Башинформ” агентлығы фотоһүрәттәре.